CELEX: 62008CC0101
Language: mt
Date: 2009-06-30 00:00:00
Title: Konklużjonijiet ta' l-Avukat Ġenerali - Trstenjak - 30 ta' Ġunju 2009. # Audiolux SA e.a vs Groupe Bruxelles Lambert SA (GBL) et. u Bertelsmann AG et. # Talba għal deċiżjoni preliminari: Cour de cassation - il-Lussemburgu. # Direttivi 77/91/KEE, 79/279/KEE u 2004/25/KE - Prinċipju ġenerali tad-dritt Komunitarju ta’ protezzjoni tal-azzjonisti b’minoranza - Ineżistenza - Dritt tal-kumpanniji - Akkwist ta’ kontroll - Offerta obbligatorja - Rakkomandazzjoni 77/534/KEE - Kodiċi ta’ kondotta. # Kawża C-101/08.

KONKLUŻJONIJIET TAL-AVUKAT ĠENERALI
      TRSTENJAK
      ippreżentati fit-30 ta’ Ġunju 2009 1(1)
      
      Kawża C‑101/08
      Audiolux et
      [talba għal deċiżjoni preliminari mressqa mill-Cour de Cassation (il‑Lussemburgu)]
      “Dritt tal-kumpanniji – Prinċipji ġenerali tad-dritt Komunitarju – Eżistenza ta’ prinċipju ġenerali fid-dritt Komunitarja ta’ ugwaljanza tal-azzjonisti – Kamp ta’ applikazzjoni ratione materiae u ratione temporis – Drittijiet tal-azzjonisti minoritarji – Bilanċ istituzzjonali – Ċertezza legali – Nonretroattività”
      
      Werrej
      I –   Introduzzjoni
      II – Il-kuntest ġuridiku
      III – Il-fatti, il-proċedura fil-kawża prinċipali u d-domandi preliminari
      IV – Il-proċeduri quddiem il-Qorti tal-Ġustizzja
      V –   L-argumenti prinċipali tal-partijiet
      VI – Kunsiderazzjonijiet ġuridiċi
      A –   L-ammissibbiltà tat-talba għal deċiżjoni preliminari
      B –   Analiżi tad-domandi magħmula
      1.     Fuq l-ewwel domanda
      a)     Rimarki preliminari
      b)     Il-prinċipji ġenerali tad-dritt
      i)     Il-kunċett
      ii)   Fuq il-prinċipju ta’ ugwaljanza tal-azzjonisti fid-dritt Komunitarju
      –       L-eżami tad-dispożizzjonijiet rilevanti tad-dritt Komunitarju
      –       Argumenti kontra l-ħolqien ta’ prinċipju ġenerali tad-dritt
      c)     Konklużjoni
      2.     Fuq it-tieni domanda
      3.     Fuq it-tielet domanda
      C –   Konklużjoni tal-kunsiderazzjonijiet
      VII – Konklużjoni
      I –    Introduzzjoni
      1.        Il-Cour de Cassation (il-Lussemburgu) għamlet lill-Qorti tal-Ġustizzja tliet domandi li bihom tistaqsi essenzjalment jekk
         minn serje ta’ dispożizzjonijiet li jkunu jinsabu f’atti adottati mill-istituzzjonijiet tal-Komunità fil-qasam tad-dritt tal-kumpanniji,
         jistax jiġi dedott li jeżisti prinċipju ġenerali tad-dritt ta’ ugwaljanza bejn l-azzjonisti li jipproteġi lill-azzjonisti
         minoritarji ta’ kumpannija meta l-kontroll tagħha jinkiseb minn kumpannija oħra, fis-sens li huma jkollhom id-dritt li jassenjaw
         it-titoli tagħhom taħt kundizzjoniijet identiċi għal dawk tal-azzjonisti l-oħra kollha.
      
      2.        Din it-talba għal deċiżjoni preliminari ġiet imressqa f’kawża bejn l-azzjonisti minoritarji tal-kumpannija b’responsabbiltà
         limitata RTL Group (iktar ’il quddiem ir-“rikorrenti fil-kawża prinċipali”) u l-kumpannija rreġistrata taħt id-dritt tal-Belġju
         Groupe Bruxelles Lambert (GBL), il-kumpannija rreġistrata taħt id-dritt Ġermaniż Bertelsmann AG (Bertelsmann), il-kumpannija
         b’responsabbiltà limitata RTL Group u l-membri tal-bord tad-diretturi ta’ RTL Group (iktar ’il quddiem il-“konvenuti fil-kawża
         prinċipali”). Bir-rikors tagħhom, ir-rikorrenti fil-kawża prinċipali qegħdin jitolbu l-annullament tal-ftehim konkluż bejn
         GBL u Bertelsmann li bih GBL assenjat is-sehem tagħha ta’ 30 % fil-kapital ta’ RTL Group lil Bertelsmann inkontrakkambju għal 25 %
         mill-kapital ta’ Bertelsmann u, sussidjarjament, id-dikjarazzjoni li l-konvenuti fil-kawża prinċipali huma solidalment responsabbli
         għad-dannu subit minnhom u sabiex jiġu kkundannati jħallsu kumpens għal dan id-dannu.
      
      II – Il-kuntest ġuridiku
      Id-Direttiva 77/91/KEE
      3.        Skont il-ħames premessa tad-Direttiva 77/91 (2), “huwa meħtieġ, wara li jiġu kunsidrati l-għanijiet ta’ l-Artikolu 54(3)(g), li l-liġijiet ta’ l-Istati Membri dwar iż-żjieda
         jew tnaqqis ta’ kapital jassiguraw li l-prinċipji ta’ trattament indaqs ta’ azzjonisti fl-istess pożizzjoni u ta’ protezzjoni
         ta’ kredituri li t-talbiet tagħhom jeżistu qabel id-deċiżjoni dwar tnaqqis huma mħarsa u armonizzati”.
      
      4.        L-Artikoli 20 u 42 tad-Direttiva 77/91 huma redatti rispettivament skont kif ġej:
      
      “Artikolu 20
      1.      L-Istati Membri jistgħu jiddeċiedu biex ma japplikawx l-Artikolu 19 għal: 
      [...]
      (d) ishma akkwistati bis-saħħa ta’ obbligu legali jew li jirriżultaw minn deċiżjoni ta’ qorti għall-protezzjoni ta’ azzjonisti
         ta’ minoranza fil-każ, partikolarment, ta’ inkorporazzjoni, bidla fil-għan jew forma tal-kumpannija, trasferiment ta’ l-uffiċċju
         reġistrat barra, jew l-introduzzjoni ta’ restrizzjonijiet fuq it-trasferiment ta’ ishma 
      
      [...]
      (f) ishma akkwistati sabiex jindennizzaw azzjonisti ta’ minoranza f'kumpanniji assoċjati; 
      […]
      Artikolu 42
      Għall-għanijiet ta’ l-implimentazzjoni ta’ din id-Direttiva, l-liġijiet ta’ l-Istati Membri għandhom jassiguraw trattament
         indaqs ta’ l-azzjonisti kollha li huma fl-istess pożizzjoni”.
      
      Ir-rakkomandazzjoni 77/534/KEE
      5.        Skont il-punt 6 tar-Rakkomandazzjoni 77/534/KEE (3), “il-Kummissjoni, wara li kkonsultat l-ambjenti kkonċernati, setgħet tikkonstata li f’dawn l-ambjenti jeżisti kunsens wiesa’
         fuq il-prinċipji tal-kodiċi”. [traduzzjoni mhux uffiċjali]
      
      6.        Il-punt 11 ta’ din ir-rakkomandazzjoni jipprovdi dan li ġej:
      
      “Il-prinċipji ġenerali huma d-dispożizzjonijiet essenzjali tal-kodiċi u għandhom importanza primordjali. 
      
      Huma jipprevalu u jisbqu sew id-dispożizzjonijiet iktar iddettaljati li jsegwuhom u li mhumiex ħlief eżempju tagħhom.
      [...]
      C.       It-tielet prinċipju ġenerali jirrigwarda l-ugwaljanza tal-azzjonisti. Il-Kummissjoni ssostni, minkejja ċerta kritika, li għandu jinżamm il-prinċipju ta’ trattament ugwali billi turi kif dan
         japplika b’żewġ dispożizzjonijiet komplementari, u tagħmel enfasi partikolarment fuq obbligu konkret ta’ pubbliċità tal-informazzjoni.
      
      Id-dispożizzjoni komplementari numru 17 ssemmi t-trattament ugwali li għandu jingħata lill-azzjonisti l-oħra fil-każ ta’ trasferiment
         ta’ sehem li jkollu kontroll iżda tammetti li l-protezzjoni ta’ dawn l-azzjonisti tista’ tintlaħaq mod ieħor, sabiex tittieħed
         inkunsiderazzjoni l-eżistenza ta’ liġi fil-Ġermanja li tillimita s-setgħat tal-azzjonist dominanti. 
      
      [...]” [traduzzjoni mhux uffiċjali]
      7.        It-tielet prinċipju ġenerali tal-kodiċi ta’ kondotta Ewropew li jinsab anness ma’ din ir-rakkomandazzjoni jipprovdi dan li
         ġej:
      
      “Għandu jiġi żgurat trattament ugwali għal kull detentur ta’ titoli tal-istess tip, li jinħarġu mill-istess kumpannija; b’mod
         partikolari, kull att li jinvolvi, direttament jew indirettament, it-trasferiment ta’ sehem li jkollu kontroll, fid-dritt
         jew fil-fatt, ta’ kumpannija li t-titoli tagħha jiġu nnegozjati fis-suq, għandu jieħu inkunsiderazzjoni d-dritt tal-azzjonisti
         kollha li jiġu ttrattati bl-istess mod”. [traduzzjoni mhux uffiċjali]
      
      8.        Id-dispożizzjoni komplementari numru 17 tal-kodiċi ta’ kondotta Ewropew tipprovdi dan li ġej:
      
      “Kull tranżazzjoni li tinvolvi t-trasferiment ta’ sehem li jkollu kontroll fis-sens tat-tielet prinċipju ġenerali m’għandux
         isir bil-moħbi mingħajr ma tingħata informazzjoni lill-azzjonisti l-oħra u lill-awtoritajiet regolaturi tas-suq.
      
      Huwa mixtieq li l-possibbiltà li jassenjaw it-titoli tagħhom taħt kundizzjonijiet identiċi tiġi offruta lill-azzjonisti kollha
         tal-kumpannija li l-kontroll tagħha jkun ġie trasferit, ħlief jekk huma jibbenefikaw minn protezzjoni oħra li tista’ titqies
         bħala li hija ekwivalenti”. [traduzzjoni mhux uffiċjali]
      
      Id-Direttiva 79/279/KEE
      9.        Skont l-Artikolu 4(2) tad-Direttiva 79/279 (4), “l-emittenti ta’ titoli ammessi għall-kwotazzjoni uffiċjali fil-Borża għandhom jirrispettaw l-obbligi elenkati fl-iskedi
         Ċ jew D annessi ma’ din id-direttiva, skont jekk humiex ishma jew titoli rispettivament”. [traduzzjoni mhux uffiċjali]
      
      10.      Fl-anness ta’ din id-direttiva, fil-punt 2(a) tal-Iskeda Ċ dwar l-“Obbligi tal-kumpannija li l-ishma tagħha huma ammessi għall-kwotazzjoni
         f’Borża uffiċjali” : “Il-kumpannija għandha tiżgura trattament ugwali tal-azzjonisti kollha li huma fl-istess pożizzjoni.”
      
      Id-Direttiva 2001/34/KE
      11.      Id-dispożizzjoni ċċitata iktar ’il fuq ġiet riprodotta fl-Artikolu 65(1) tad-Direttiva 2001/34 (5) li ħassret, bl-Artikolu 111(1) tagħha, id-Direttiva 79/279.
      
      12.      Madankollu, l-Artikolu 65 tad-Direttiva 2001/34 ġie mħassar b’effett mill-20 ta’ Jannar 2007, bl-Artikolu 32(5) tad-Direttiva 2004/109 (6). L-Artikolu 17 tad-Direttiva 2004/109, li huwa intitolat, “Rekwiżiti ta’ informazzjoni għal emittenti li l-ishma tagħhom
         ikunu ammessi għall-kummerċ f’suq regolat”, fil-paragrafu 1 tiegħu, jipprovdi li:
      
      “L-emittent ta’ ishma ammessi għall-kummerċ f’suq regolat għandu jiżgura t-trattament ugwali tad-detenturi kollha ta’ ishma
         li jkunu fl-istess posizzjoni.”
      
      Id-Direttiva 2004/25/KE
      13.      Il-premessi 8, 9 u 10 tad-Direttiva 2004/25 (7) huma redatti skont kif ġej:
      
      “(8) Skond il-prinċipji ġenerali tal-Liġi tal-Komunità, u b’mod partikolari id-dritt għal seduta imparzjali, id-deċiżjonijiet
         ta’ l-awtorità superviżorja għandhom f’ċirkostanzi xierqa ikunu suġġetti għal reviżjoni minn qorti jew tribunal indipendenti.
         [...]
      
      (9) L-Istati Membri għandhom jieħdu l-miżuri neċessarji biex jipproteġu lid-detenturi tas-sigurtajiet, b’mod partikolari dawk
         b’assi f’minoranza, meta jinkiseb il-kontroll tal-kumpanniji tagħhom. L-Istati Membri għandhom jassiguraw din il-protezzjoni
         billi jobbligaw lill-persuna li tkun kisbet il-kontroll ta’ xi kumpannija biex tagħmel offerta lid-detenturi kollha tas-sigurtajiet
         tal-kumpannija għall-assi kollha tagħhom bi prezz raġonevoli skond id-definizzjoni komuni. [...]
      
      (10) L-obbligu li ssir offerta lid-detenturi kollha tas-sigurtajiet m’għandiex tapplika għal dawk li jikkontrollaw l-assi
         diġà eżistenti fiddata ta’ meta tidħol fis-seħħ il-leġislazzjoni nazzjonali li tadotta din id-Direttiva”.
      
      14.      L-Artikolu 3 tad-Direttiva 2004/25, li huwa intitolat, “Prinċipji ġenerali”, jipprovdi dan li ġej fil-paragrafi 1(a) u 2(a):
      
      “1. Għall-iskop li tiġi implimentata din id-Direttiva, l-Istati Membri għandhom jassiguraw li l-prinċipji li ġejjin jiġu mħarsa:
      a) id-detenturi kollha tas-sigurtajiet tal-kumpannija li qed tirċievi l-offerta ta’ l-istess klassi għandhom jiġu trattati
         b’mod ugwali; aktar minn hekk jekk persuna tikseb il-kontroll ta’ kumpannija, id-detenturi l-oħra tas-sigurtajiet għadhom
         jiġu protetti;
      
      […]
      2. Bl-iskop li tiġi aċċertata l-konformità mal-prinċipji stabbiliti fil-paragrafu 1, l-Istati Membri:
      a) għandhom jassiguraw li l-ħtiġiet minimi kif stabbiliti f’din id-Direttiva jiġu osservati;
      […]”
      15.      L-Artikolu 5 tad-Direttiva 2004/25, li huwa intitolat “Il-protezzjoni ta’ l-azzjonisti f’minoranza, l-offerta obbligatorja
         u l-prezz raġonevoli”, jipprovdi fil-paragrafi 1, 3 u 4:
      
      “1. Fejn persuna naturali jew legali, bħala riżultat ta’ l-akkwist tagħha jew ta’ l-akkwist tal-persuni li qed jaħdmu magħha,
         iżżomm sigurtajiet tal-kumpannija kif imsemmija fl-Artikolu 1(1) li, b’żieda ma’ l-assi eżistenti ta’ dawk is-sigurtajiet
         tagħha u l-assi ta’ dawk is-sigurtajiet tal-persuni li qed jaħdmu magħha, b’mod dirett jew indirett, jagħtuha l-persentaġġ
         speċifiku tad-drittijiet tal-vot f’dik il-kumpannija, li jagħtuha l-kontroll ta’ dik il-kumpannija, l-Istati Membri għandhom
         jassiguraw li persuni bħal dawn ikunu meħtieġa jagħmlu offerta bħala mezz ta’ protezzjoni għall-azzjonisti f’minoranza ta’
         dik il-kumpannija. Offerta bħal din għandha tiġi indirizzata fl-aktar opportunità kmieni lid-detenturi kollha ta’ dawk is-sigurtajiet
         għall-assi kollha tagħhom bi prezz raġonevoli kif stabbilit fil-paragrafu 4.
      
      […]
      3. Il-persentaġġ tad-drittijiet tal-vot li jagħti kontroll għall-għanijiet tal-paragrafu 1 u l-metodu tal-kalkolazzjoni tiegħu
         għandu jiġi stabbilit permezz tar-regoli ta’ l-Istat Membru fejn il-kumpannija jkollha l-uffiċċju tagħha irreġistrat.
      
      4. L-għola prezz imħallas għall-istess sigurtajiet minn min qed jagħmel l-offerta, jew mill-persuni li qed jaħdmu flimkien
         magħha, f’perjodu li għandu jiġi stabbilit mill-Istati Membri, ta’ mhux inqas minn sitt xhur u mhux aktar minn 12-il xahar
         qabel ma l-offerta msemmija fil-paragrafu 1 tibda titqies bħala l-prezz raġonevoli. [...]
      
      Jekk jiġu rispettati l-prinċipji ġenerali stabbiliti fl-Artikolu 3(1), l-Istati Membri jistgħu jawtorizzaw lill-awtoritajiet
         superviżorji tagħhom biex jemendaw il-prezz imsemmi fl-ewwel subparagrafu fiċ-ċirkostanzi u skond il-kriterji li huma determinati
         b’mod ċar.
      
      [...]”
      16.      L-Artikolu 21 tad-Direttiva 2004/25 jipprovdi li t-terminu għat-traspożizzjoni jiskadi fl-20 ta’ Mejju 2006.
      
      III – Il-fatti, il-proċedura fil-kawża prinċipali u d-domandi preliminari
      17.      Audiolux SA u r-rikorrenti l-oħra fil-kawża prinċipali huma azzjonisti minoritarji fil-kumpannija b’responsabbiltà limitata
         RTL Group li għandha l-uffiċċju reġistrat tagħha fil-Lussemburgu, bl-ishma  tagħha jiġu nnegozjati fil-Borża tal-Lussemburgu,
         ta’ Brussell u ta’ Londra. Mill-fajl jirriżulta li qabel il-fatti li wasslu għall-kawża, GBL kellha 30 % mill-ishma ta’ RTL.
         Bertelsmann kellha sehem ta’ 80 % fil-kumpannija Bertelsmann Westdeutsche TV GmbH (iktar ’il quddiem “BWTV”), fejn ir-rimanenti 20 %
         kienu f’idejn il-kumpannija Westdeutschen Allgemeinen Zeitungsverlagsgesellschaft E. Brost & J. Funke GmbH & Co. (iktar ’il
         quddiem “WAZ”). BWTV kellha 37 % mill-ishma ta’ RTL, il-grupp Britanniku Pearson Television kellu 22 % u l-azzjonisti l-oħra,
         fosthom Audiolux, kellhom 11 %.
      
      18.      Wara diversi tranżazzjonijiet li seħħew matul l-ewwel nofs tas-sena 2001, GBL assenjat sehemha ta’ 30 % fil-kapital ta’ RTL
         inkontrakkambju għal 25 % mill-kapital ta’ Bertelsmann. 
      
      19.      Sussegwentement, f’Diċembru 2001, Bertelsmann akkwistat sehem Pearson Television. RTL u talbet imbagħad li tirtira l-ammissjoni
         tagħha għall-kwotazzjoni fil-Borża ta’ Londra. L-assenjazzjoni li saret minn GBL lil Bertelsmann hija s-suġġett ta’ rikors
         ippreżentat minn Audiolux SA, BGL Investment Partners u l-azzjonisti minoritarji l-oħra (ir-rikorrenti fil-kawża prinċipali)
         kontra GBL, Bertelsmann u RTL Group kif ukoll kontra membri oħra tal-bord tad-diretturi ta’ RTL Group quddiem is-sezzjoni
         tal-kummerċ tat-Tribunal d’arrondissement de Luxembourg, li bih qed jintalab l-annullament tal-ftehim konklużi bejn GBL u
         Bertelsmann li bihom GBL assenjat lill-grupp Bertelsmann sehemha ta’ 30 % mill-kapital ta’ RTL inkontrakkambju għal 25 % mill-kapital
         ta’ Bertelsmann. Sussidjarjament, ir-rikorrenti fil-kawża prinċipali talbu li l-konvenuti jiġu kkundannati solidalment iħallsu
         kumpens għad-dannu u sabiex ikunu awtorizzati jbigħu sehemhom bl-istess kundizzjonijiet. Sussegwentement, ir-rikorrenti żiedu
         xi talbiet oħra.
      
      20.      Fil-kuntest ta’ rikors ieħor li sar kontra Bertelsmann u kontra kumpanniji oħra, ir-rikorrenti fil-kawża prinċipali talbu
         sabiex il-konvenuti jkunu kkundannati li, ineżekuzzjoni tal-obbligi li jinsabu fil-prospett tal-ammissjoni ta’ RTL Group għall-Borża
         ta’ Londra, ippubblikat fit-30 ta’ Ġunju 2000, iżidu inter alia l-firxa tat-titoli RTL Group mal-pubbliku billi jwassluha għal 15 % u sabiex ma jirtirawhomx mill-kwotazzjoni fil-Borża ta’
         Londra. Għal dan il-għan, huma ppreżentaw diversi talbiet fil-kuntest tar-rikorsi tas-6 ta’ Settembru kif ukoll tat-3, l-14
         u t-18 ta’ Ottubru 2002.
      
      21.      B’deċiżjoni tat-8 ta’ Lulju 2003, it-Tribunal d’arrondissement de Luxembourg iddeċieda l-ewwel kawża dwar l-assenjazzjoni
         minn GBL lil Bertelsmann billi ddikjara t-talbiet inammissibbli minħabba li l-pretensjonijiet ta’ Audiolux ma kienu bbażati
         fuq l-ebda regola jew prinċipju tad-dritt rikonoxxut fid-dritt tal-Lussemburgu. Ir-rikorrenti fil-kawża prinċipali appellaw
         minn din id-deċiżjoni quddiem il-Cour d’appel b’att tat-8 ta’ Ottubru 2003.
      
      22.      B’deċiżjoni tat-30 ta’ Marzu 2004, it-Tribunal d’arrondissement de Luxembourg ċaħad it-talbiet tar-rikorrenti fit-tieni kawża.
         Ir-rikorrenti appellaw ukoll minn din id-deċiżjoni quddiem il-Cour d’appel b’att tal-21 ta’ Ġunju 2004.
      
      23.      Il-Cour d’appel għaqqdet iż-żewġ kawżi u ċaħdet l-appelli b’sentenza tat-12 ta’ Lulju 2006. Hija kkonfermat li ma kien jeżisti
         ebda prinċipju ġenerali ta’ trattament ugwali tal-azzjonisti fid-dritt tal-kumpanniji jew fid-dritt finanzjarju tal-Lussemburgu
         u li ma kienx hemm lok li ssir domanda preliminari lill-Qorti tal-Ġustizzja tal-Komunitajiet Ewropej f’dan ir-rigward.
      
      24.      Ir-rikorrenti fil-kawża prinċipali appellaw quddiem il-Cour de cassation kontra s-sentenza tal-Cour d’appel b’att tat-22 ta’
         Novembru 2006 u ressqu seba’ aggravji ta’ kassazzjoni. L-ewwel aggravju ta’ kassazzjoni ta’ Audiolux huwa bbażat fuq il-ksur
         jew l-applikazzjoni żbaljata tal-prinċipju ġenerali ta’ ugwaljanzja tal-azzjonisti, speċjalment fil-każ ta’ kumpannija li
         l-ishma tagħha huma kkwotati f’Borża ta’ titoli.
      
      25.      Peress li l-Cour de cassation qieset li l-ewwel aggravju ta’ kassazzjoni kien iqajjem kwistjoni ta’ interpretazzjoni tad-dritt
         Komunitarju li kienet rilevanti għad-deċiżjoni fil-kawża, hija ssospendiet il-proċeduri u għamlet id-domandi segwenti lill-Qorti
         tal-Ġustizzja sabiex tingħata deċiżjoni preliminari:
      
      1)         Ir-referenzi għall-ugwaljanza tal-azzjonisti u b’mod iktar speċifiku għall-protezzjoni tal-azzjonisti minoritarji
      a)      fl-Artikoli 20 u 42 tat-Tieni Direttiva “kumpanniji” 77/91/KEE, tat-13 ta’ Diċembru 1976;
      b)      fit-“Tielet Prinċipju ġenerali” u fis-“Sbatax-il dispożizzjoni komplementari” tar-Rakkomandazzjoni tal-Kummissjoni, tal-25
         ta’ Lulju 1977, li tikkonċerna kodiċi ta’ kondotta Ewropew dwar it-tranżazzjonijiet fuq it-titoli trasferibbli;
      
      c)      fil-punt 2(a) tal-Iskeda Ċ tal-Anness tad-Direttiva tal-Kunsill 79/279/KEE, tal-5 ta’ Marzu 1979, li tikkoordina l-kundizzjonijiet
         għall-ammissjoni ta’ titoli għal-listi ta’ Borża uffiċjali, li ġiet inkorporata fid-direttiva kkonsolidata tat-28 ta’ Mejju 2001;
      
      d)      fl-Artikolu 3(1)(a) tad-Direttiva 2004/25/KE tal-Parlament Ewropew u tal-Kunsill, tal-21 ta’ April 2004, fuq offerti ta’ xiri,
         fid-dawl tal-premessa 8 tagħha, jirriżultaw minn prinċipju ġenerali tad-dritt Komunitarju?
      
      2)         Fil-każ ta’ risposta affermattiva għall-ewwel domanda, dan il-prinċipju ġenerali tad-dritt Komunitarju għandu jiġi applikat
         biss fir-relazzjonijiet bejn kumpannija u l-azzjonisti tagħha, jew, għall-kuntrarju, għandu jiġi applikat ukoll fir-relazzjonijiet
         bejn l-azzjonisti b’maġġoranza li jeżerċitaw jew jiksbu l-kontroll ta’ kumpannija u l-azzjonisti minoritarji ta’ din il-kumpannija,
         speċjalment fil-każ ta’ kumpannija li l-ishma tagħha huma kkwotati f’Borża ta’ titoli?
      
      3)         Fil-każ ta’ risposta affermattiva għaż-żewġ domandi preċedenti, dan il-prinċipju ġenerali tad-dritt Komunitarju għandu, fid-dawl
         tal-iżvilupp fiż-żmien tar-referenzi msemmija fl-ewwel domanda, jiġi kkunsidrat li ilu jeżisti u li ilu applikabbli fir-relazzjonijiet
         bejn l-azzjonisti b’maġġoranza u minoritarji fis-sens tat-tieni domanda, minn qabel id-dħul fis-seħħ tad-Direttiva 2004/25/KE
         ċċitata iktar ’il fuq u, f’dan il-każ, minn qabel ma seħħew il-fatti inkwistjoni fl-ewwel sitt xhur tas-sena 2001?
      
      IV – Il-proċeduri quddiem il-Qorti tal-Ġustizzja 
      26.      Id-digriet tar-rinviju tal-4 ta’ Marzu 2008 wasal fir-reġistru tal-Qorti tal-Ġustizzja fil-5 ta’ Mejju 2008.
      
      27.      Audiolux, GBL, Bertelsmann, ir-Repubblika Irlandiża, il-gvernijiet tar-Repubblika Franċiża u tar-Repubblika Pollakka kif ukoll
         il-Kummissjoni ppreżentaw noti ta’ osservazzjonijiet fit-terminu stabbilit fl-Artikolu 23 tal-Istatut tal-Qorti tal-Ġustizzja.
      
      28.      Matul is-seduta tat-30 ta’ April 2009, ir-rappreżentanti ta’ Audiolux, ta’ GBL, ta’ Bertelsmann, tar-Repubblika Irlandiża
         kif ukoll tal-Kummissjoni dehru sabiex jippreżentaw osservazzjonijiet orali.
      
      V –    L-argumenti prinċipali tal-partijiet
      29.      Audiolux tqis li t-talba għal deċiżjoni preliminari hija ammissibbli. Hija tipproponi li tingħata risposta fl-affermattiv għad-domandi
         li saru. Fil-fehma tagħha, l-atti Komunitarji msemmija fl-ewwel domanda preliminari, kif ukoll id-dispożizzjonijiet tagħhom,
         għandhom tendenza juru l-eżistenza ta’ prinċipju ta’ ugwaljanza tal-azzjonisti. F’dak li jikkonċerna d-Direttiva 77/91, Audiolux
         issostni b’mod partikolari li mill-ħames premessa tagħha stess jirriżulta li l-leġiżlatur Komunitarju kkunsidra l-ugwaljanza
         tal-azzjonisti bħala prinċipju li jeżisti diġà. Audiolux tinvoka, barra minn hekk, il-punti 6 u 11 tal-kodiċi ta’ kondotta.
         Il-fatt li l-kodiċi ta’ kondotta mhuwiex ħlief rakkomandazzjoni ma jeskludix il-fatt li huwa jikkostitwixxi l-espressjoni
         ta’ prinċipji ġenerali tad-dritt Komunitarju. Audiolux tibbaża l-argument tagħha, barra minn hekk, fuq ir-rapport tal-grupp
         ta’ esperti ta’ livell għoli fid-dritt tal-kumpanniji ta’ Jannar 2002 (iktar ’il quddiem ir-“rapport Winter I”).
      
      30.      Fil-fehma ta’ Audiolux, ix-xogħol preparatorju ta’ qabel id-Direttiva 2004/25 juri li kien hemm kunsens fuq il-protezzjoni
         tal-azzjonisti minoritarji prevista fl-Artikolu 5. Il-premessa 10 ta’ din id-direttiva tikkonċerna biss l-applikazzjoni tad-direttiva
         ratione temporis u ma taffettwax il-prinċipju ta’ ugwaljanza tal-azzjonisti, kif dan jirriżulta mill-Artikolu 3(1)(a). Kif ġie deċiż fis-sentenza
         Mangold (8), jeħtieġ li ssir distinzjoni bejn l-applikazzjoni tad-dispożizzjonijiet ta’ direttiva, minn naħa, u l-applikazzjoni tal-prinċipju
         ġenerali li fuqu tkun ibbażata, min-naħa l-oħra.
      
      31.      Għal dak li jirrigwarda t-tieni domanda preliminari, Audiolux issostni li l-Artikolu 44(2) (g) KE ma jiddistingwix bejn il-protezzjoni
         tal-azzjonisti min-naħa tal-kumpannija u l-protezzjoni tal-azzjonisti fir-rigward ta’ xulxin. Tali distinzjoni lanqas ma tirriżulta
         mid-Direttiva 77/91, kif ikkonfermat mill-Artikolu 20 tagħha. F’dak li jikkonċerna l-kodiċi ta’ kondotta, it-tielet prinċipju
         ġenerali u s-sbatax-il dispożizzjoni komplementari jirrikonoxxu li l-prinċipju ta’ ugwaljanza tal-azzjonisti japplika wkoll
         għar-relazzjonijiet bejn l-azzjonisti.
      
      32.      Audiolux issostni li l-influwenza li azzjonist b’maġġoranza jeżerċita fuq l-amministrazzjoni tal-kumpannija ttaffi d-differenza
         bejn l-organi tal-kumpannija u l-azzjonist b’maġġoranza. L-ugwaljanza bejn l-azzjonisti tippreżupponi konsegwentement li l-azzjonist
         b’maġġoranza jkun marbut b’dan il-prinċipju. Fl-aħħar nett, Audiolux tirreferi għas-sentenza Mangold li, fil-fehma tagħha,
         hija favur l-applikazzjoni ta’ prinċipju ġenerali tad-dritt Komunitarju f’din il-kawża.
      
      33.      F’dak li jikkonċerna t-tielet domanda preliminari, Audiolux hija tal-fehma li l-applikazzjoni tal-prinċipju ta’ ugwaljanza
         tal-azzjonisti f’dan il-każ mhijiex ekwivalenti għall-applikazzjoni ta’ din id-direttiva b’mod retroattiv, u dan peress li
         dan il-prinċipju ilu rikonoxxut 30 sena fil-kodiċi ta’ kondotta u ilu għaxar snin li kien hemm kunsens dwaru, u dan kif tafferma
         d-Direttiva 2004/25.
      
      34.      Il-konvenuti 1 sa 10 fil-kawża prinċipali (iktar ’il quddiem, flimkien imsejħa “GBL”) jindikaw fl-ewwel lok, fir-rigward tal-ewwel u t-tieni domanda preliminari, li
         r-rikonoxximent ta’ prinċipju ġenerali tad-dritt Komunitarju jippreżupponi li d-dispożizzjoni kkontestata tirriżulta minn
         wieħed mill-għanijiet tat-trattat u għandha kontenut suffiċjenti. F’dan ir-rigward, huma jirreferu għas-sentenzi Jippes (9) u Il-Portugall vs Il-Kunsill (10).
      
      35.      Għal dak li jikkonċerna l-atti Komunitarji msemmija fl-ewwel domanda preliminari, GBL issostni essenzjalment li jirriżulta
         mill-ġurisprudenza tal-Qorti tal-Ġustizzja li l-kodiċi ta’ kondotta ma jistax jipproduċi effetti legali. Minn naħa, huwa ma
         ġiex inkorporat fid-dritt tal-Lussemburgu u, min-naħa l-oħra, huwa jirreferi biss għad-dispożizzjonijiet Komunitarji li huwa
         għandu l-għan li jikkomplementa. Barra minn hekk, l-eżistenza tad-Direttiva 2004/25 u x-xogħol preparatorju ta’ qabilha jindikaw
         li ma jeżistix prinċipju ġenerali ta’ ugwaljanza tal-azzjonisti. Insostenn tat-teżi tagħha, GBL tirreferi għar-rapport Winter
         I, kif ukoll għar-rapport tal-grupp ta’ esperti ta’ livell għoli tad-dritt tal-kumpanniji fuq qafas regolatorju modern għad-dritt
         Ewropew tal-kumpanniji, ta’ Novembru 2002 (iktar ’il quddiem  ir-“rapport Winter II”). Barra minn hekk, kemm id-diversi għażliet
         li jibqgħu miftuħin għall-Istati Membri kif ukoll id-determinazzjoni ta’ rekwiżiti minimi juru li dan il-prinċipju ma jeżistix.
      
      36.      Fir-rigward tat-tielet domanda preliminari, GBL tfakkar fil-ġurisprudenza tal-Qorti tal-Ġustizzja dwar iċ-ċertezza legali,
         u partikolarment dwar ir-retroattività, biex turi l-ineżistenza ta’ prinċipju ġenerali ta’ ugwaljanza tal-azzjonisti. Fi kwalunkwe
         każ, tali prinċipju ma jistax jiġi applikat għal fatti li jkunu ġraw qabel id-dħul fis-seħħ tad-Direttiva 2004/25.
      
      37.      Fil-fehma tal-konvenuti 11 sa 18 fil-kawża prinċipali (iktar ’il quddiem, flimkien, “Bertelsmann”), it-talba għal deċiżjoni preliminari hija inammissibbli. Hija ma tesponix l-elementi
         ta’ fatt rilevanti li huma meħtieġa biex il-Qorti tal-Ġustizzja tkun tista’ tirrispondi għad-domandi preliminari b’għarfien
         sħiħ tal-qafas fattwali u leġiżlattiv.
      
      38.      Id-dispożizzjonijiet tad-Direttivi 77/91 u 79/279 imsemmija fl-ewwel domanda preliminari kienu jirreferu esklużivament għar-relazzjonijiet
         bejn il-kumpannija u l-azzjonisti tagħha u kienu jikkonċernaw każijiet speċifiċi ħafna, li ma kellhomx x’jaqsmu mal-problema
         tal-kwistjoni fil-kawża prinċipali. Anki jekk il-kodiċi ta’ kondotta li jissemma fir-rakkomandazzjoni kien jipprevedi l-offerta
         obbligatorja, din hija biss “mixtieq[a]” skont is-sbatax-il dispożizzjoni komplementari, u dan fin-nuqqas ta’ protezzjoni
         oħra li hija “ekwivalenti”.
      
      39.      Għal dak li jikkonċerna d-Direttiva 2004/25, Bertelsmann issostni b’mod partikolari li kien hemm nuqqas ta’ qbil, fil-kuntest
         tax-xogħol preparatorju għal din id-direttiva, fuq il-punt dwar jekk l-offerta obbligatorja kinitx l-unika mezz konċepibbli
         biex ikunu protetti l-azzjonisti minoritarji. Fuq kollox, l-eżistenza ta’ diversi għażliet li għandhom l-Istati Membri, id-dispożizzjonijiet
         preċiżi dwar l-offerta obbligatorja kif ukoll il-kamp ta’ applikazzjoni ratione temporis huma inkompatibbli mal-allegat prinċipju ġenerali. Jekk l-eżistenza ta’ dan il-prinċipju tiġi kkonfermata, ikun irid jiġi
         dedott li din id-direttiva hija nulla.
      
      40.      Fl-opinjoni ta’ Bertelsmann, la fuq livell nazzjonali u lanqas fuq livell internazzjonali ma teżisti fehma komuni (opinio juris) li tikkorrobora l-eżistenza ta’ tali prinċipju ġenerali tad-dritt, ħaġa li hija affermata wkoll mir-rapport Winter I. Id-diversi
         riferimenti għall-ugwaljanza tal-azzjonisti fl-istrumenti tad-dritt sussidjarju ma jippermettux li tintlaħaq il-konklużjoni
         li jeżisti prinċipju ġenerali. L-allegat prinċipju huwa differenti mill-prinċipji ġenerali tad-dritt diġà rikonoxxuti fil-ġurisprudenza
         u dan minħabba l-kontenut fundamentalment differenti. Fi kwalunkwe każ, l-istess allegat prinċipju huwa wisq impreċiż biex
         jipprova jiġġustifika l-obbligu li ssir offerta.
      
      41.      Barra minn hekk, ir-rikonoxximent ta’ tali prinċipju jippreġudika l-kompetenza tal-leġiżlatur Komunitarju peress li jwassal
         biex jiġu stabbiliti regoli li huwa l-imsemmi leġiżlatur biss li għandu jadottahom. B’mod partikolari, jinkisru l-prinċipji
         ta’ ċertezza legali u ta’ protezzjoni tal-aspettattivi leġittimi, kif ukoll, b’mod speċjali, il-prinċipju ta’ nonretroattività.
         Dan il-fatt joħroġ mid-dispożizzjonijiet tad-Direttiva 2004/25 li jindikaw li r-regoli dwar l-offerta obbligatorja ma japplikawx
         għal fatti li jkunu seħħew qabel id-dħul fis-seħħ tad-dispożizzjonijiet nazzjonali ta’ traspożizzjoni. Iktar minn hekk, il-prinċipji
         ġenerali tad-dritt Komunitarju ma japplikawx, b’mod ġenerali, għar-relazzjonijiet bejn persuni privati. L-uniċi eċċezzjonijiet,
         u partikolarment dik li tirriżulta mis-sentenza Mangold, ma japplikawx għal din il-kawża minħabba l-kuntest ġuridiku għal
         kollox differenti li fih ittieħdu dawn id-deċiżjonijiet.
      
      42.      Il-Gvern Franċiż jieħu pożizzjoni biss fuq l-ewwel domanda preliminari u jiddefendi t-teżi li l-atti Komunitarji elenkati f’din id-domanda
         juru l-eżistenza ta’ prinċipju ta’ ugwaljanza tal-azzjonisti. Madankollu, l-applikazzjoni ta’ dan il-prinċipju jippreżupponi
         li l-persuni interessati jkunu f’sitwazzjonijiet paragunabbli. Barra minn hekk, jista’ jkun hemm deroga minn dan il-prinċipju
         jekk id-differenza fit-trattament tkun iġġustifikata oġġettivament.
      
      43.      Ir-Repubblika Irlandiża twissi kontra l-konsegwenzi gravi li risposta fl-affermattiv għad-domandi preliminari jkollha fil-qasam tad-dritt istituzzjonali
         mill-aspett tat-tqassim tal-kompetenzi bejn l-istituzzjonijiet Komunitarji u taċ-ċertezza legali u kif ukoll fil-qasam tad-dritt
         tal-kumpanniji. Hija tippronunċja ruħha espressament favur risposta negattiva għad-domandi preliminari.
      
      44.      Fir-rigward tal-ewwel domanda preliminari, ir-Repubblika Irlandiża ssostni minn banda li d-dispożizzjonijiet Komunitarji li
         hija telenka ma jippermettux li jiġi konkluż li dawn joħorġu minn prinċipju ġenerali komuni ta’ ugwaljanza tal-azzjonisti.
         Min-naħa l-oħra, dawn huma regoli speċifiċi li jirregolaw sitwazzjonijiet speċifiċi. Ir-Repubblika Irlandiża tispjega wkoll
         li, minħabba n-natura speċifika tiegħu, tali prinċipju ma jistax jitqies bħala prinċipju ġenerali tad-dritt Komunitarju. Tali
         prinċipji, bħalma huma dawk li ġew rikonoxxuti fil-ġurisprudenza tal-Qorti tal-Ġustizzja, jirrigwardaw aspetti fundamentali
         tas-sistema legali Komunitarja; mhux l-istess jista’ jingħad għall-prinċipju inkwistjoni. Ir-Repubblika Irlandiża tiġbed ukoll
         l-attenzjoni għall-kumplessità sostanzjali tad-dritt tal-kumpanniji li huwa intiż li jilħaq bilanċ bejn l-interessi diversi
         li jkun hemm. Dan jipprekludi l-applikazzjoni diretta tal-prinċipju inkwistjoni.
      
      45.      Għal dak li jikkonċerna t-tieni domanda preliminari, ir-Repubblika Irlandiża tiddikjara li kwalunkwe prinċipju ġenerali eventwali
         tad-dritt ma jistax japplika ħlief għar-relazzjonijiet bejn kumpannija u l-azzjonisti tagħha. Hija tirrileva barra minn hekk
         li l-offerta obbligatorja prevista fid-Direttiva 2004/25 hija eċċezzjoni fid-dritt tal-kumpanniji u konsegwentement ma tistax
         titqies bħala li tirriżulta minn prinċipju ġenerali tad-dritt.
      
      46.      B’risposta għat-tielet domanda preliminari, ir-Repubblika Irlandiża ssostni li, minħabba l-ħtieġa ta’ dispożizzjonijiet iktar
         preċiżi, jekk dan il-prinċipju jiġi applikat, dan ikun ifisser b’mod definittiv li d-Direttiva 2004/25 tkun qed tiġi applikata
         qabel id-data tad-dħul fis-seħħ tagħha. Ir-Repubblika Irlandiża ssostni li dan ikun illegali, peress li jkun ifisser li d-direttiva
         tiġi applikata orizzontalment qabel l-iskadenza stess tat-terminu għat-traspożizzjoni tagħha.
      
      47.      Il-Gvern Pollakk ħa pożizzjoni fuq l-ewwel u t-tielet domanda preliminari u jiddefendi l-fehma li l-prinċipju ta’ ugwaljanza tal-azzjonisti
         huwa prinċipju ġenerali tad-dritt Komunitarju. Dan huwa prinċipju fundamentali tad-dritt tal-kumpanniji Ewropew u nazzjonali
         li kien japplika ħafna qabel id-dħul fis-seħħ tad-Direttiva 2004/25. Dan il-prinċipju jinsab espliċitament u impliċitament
         rikonoxxut f’diversi atti Komunitarji.
      
      48.      Minħabba n-natura ġenerali tiegħu, dan il-prinċipju ma jistax madankollu jiġi applikat direttament, peress li huwa jinsab
         indirizzat prinċipalment lil-leġiżlatur. Dan il-prinċipju jimponi biss li sitwazzjonijiet paragunabbli jingħataw trattament
         ugwali, filwaqt li jawtorizza trattament differenti meta dan ikun iġġustifikat oġġettivament. Bis-saħħa ta’ dan il-prinċipju,
         l-azzjonisti għandhom l-istess drittijiet skont il-kobor ta’ sehemhom fil-kapital azzjonarju, u dan mingħajr ma jiġu esklużi
         ċerti drittijiet speċjali li għandhom l-azzjonisti minoritarji bil-għan li dawn ikunu protetti. Tali regoli, madankollu, jieħdu
         inkunsiderazzjoni s-sitwazzjoni partikolari tal-azzjonisti minoritarji fir-rigward tal-azzjonisti b’maġġoranza u konsegwentement
         għandhom ikunu stabbiliti mil-leġiżlatur.
      
      49.      Għal dak li jikkonċerna t-tieni domanda preliminari, il-Gvern Pollakk jesponi li l-prinċipju ta’ ugwaljanza tal-azzjonisti
         ma japplikax ħlief għar-relazzjonijiet bejn il-kumpannija u l-azzjonisti tagħha, b’mod li l-azzjonisti, fil-prinċipju, mhumiex
         obbligati jieħdu inkunsiderazzjoni l-interessi tal-azzjonisti l-oħra.
      
      50.      Il-Kummissjoni tipproponi li tingħata risposta negattiva għad-domandi preliminari. Fil-fehma tagħha, l-ugwaljanza tal-azzjonisti u l-protezzjoni
         tal-azzjonisti minoritarji ma jistgħux jitqiesu bħala prinċipju ġenerali tad-dritt Komunitarju. Jirriżulta mill-ġurisprudenza
         tal-Qorti tal-Ġustizzja li huma biss ċerti prinċipji fundamentali li jistgħu jiġu rikonoxxuti bħala li jipprevalu fuq id-dritt
         sussidjarju u bħala li huma prinċipji ġenerali tad-dritt Komunitarju. L-ugwaljanza tal-azzjonisti u l-protezzjoni tal-azzjonisti
         minoritarji jikkostitwixxu prinċipji li huma wisq preċiżi biex ikunu jistgħu jitqiesu bħala prinċipji “ġenerali” tad-dritt
         Komunitarju. Il-Kummissjoni tirrileva barra minn hekk li dan la huwa prinċipju komuni għad-dritt tal-Istati Membri u lanqas
         dritt fundamentali stabbilit fit-Trattat KE.
      
      51.      Fil-fehma tal-Kummissjoni, id-dispożizzjonijiet tad-dritt sussidjarju msemmija fl-ewwel domanda preliminari jikkontemplaw
         sitwazzjonijiet preċiżi u konsegwentement ma jistgħux jitqiesu bħala li joħorġu minn prinċipju ġenerali tad-dritt. L-adozzjoni
         tad-Direttiva 2004/25 tikkonferma li l-leġiżlatur Komunitarju ħass li kien meħtieġ li jadotta regoli intiżi biex jipproteġu
         lill-azzjonisti minoritarji wara li jkun sar bdil fil-kontroll tal-kumpannija.
      
      52.      Għal dak li jikkonċerna t-tieni domanda preliminari, il-Kummissjoni ssostni, minn naħa, li l-obbligi imposti fuq l-azzjonisti
         b’maġġoranza fil-konfront tal-azzjonisti minoritarji fid-Direttiva 2004/25 ma jistgħux jitqiesu bħala li joħorġu minn prinċipju
         ġenerali tad-dritt Komunitarju. Min-naħa l-oħra, l-istrumenti tad-dritt sussidjarju elenkati fl-ewwel domanda preliminari
         ma jiddefinixxux l-obbligi fir-relazzjonijiet bejn id-diversi azzjonisti. Finalment, il-Kummissjoni tfakkar li prinċipju ġenerali
         tad-dritt Komunitarju ma jistax jipproduċi effett dirett fir-relazzjonijiet bejn persuni privati.
      
      53.      Fil-kuntest tat-tielet domanda preliminari, il-Kummissjoni ssostni li d-Direttiva 2004/25 ma ssemmix l-eżistenza ta’ prinċipju
         ġenerali ta’ ugwaljanza tal-azzjonisti, u b’mod iktar speċifiku, dak dwar il-protezzjoni tal-azzjonisti minoritarji, bħala
         li kien jeżisti qabel ma hija ġiet adottata.
      
      VI – Kunsiderazzjonijiet ġuridiċi
      A –    L-ammissibbiltà tat-talba għal deċiżjoni preliminari
      54.      L-ewwel kwistjoni legali li trid tiġi ttrattata tirrigwarda l-eċċezzjoni tal-inammissibbiltà tat-talba għal deċiżjoni preliminari
         mressqa minn Bertelsmann.
      
      55.      Skont ġurisprudenza stabbilita tal-Qorti tal-Ġustizzja, il-bżonn li tingħata interpretazzjoni tad-dritt Komunitarju li tkun
         utli għall-qorti nazzjonali jeżiġi li din il-qorti tiddefinixxi l-kuntest fattwali u legali tad-domandi magħmula minnha jew
         li, minn tal-inqas, tispjega ċ-ċirkustanzi fattwali li fuqhom huma bbażati dawn id-domandi (11).
      
      56.      B'hekk, l-informazzjoni mogħtija fid-digriet tar-rinviju m’għandhiex biss tippermetti lill-Qorti tal-Ġustizzja tagħti risposti
         utli, iżda għandha wkoll tagħti lill-gvernijiet tal-Istati Membri kif ukoll lill-partijiet interessati l-oħra l-possibbiltà
         li jippreżentaw osservazzjonijiet skont l-Artikolu 23 tal-Istatut tal-Qorti tal-Ġustizzja. Hija r-responsabbiltà tal-Qorti
         tal-Ġustizzja li tiżgura li din il-possibbiltà tkun salvagwardjata, kont meħud tal-fatt li, skont id-dispożizzjoni msemmija
         qabel, id-digrieti tar-rinviju biss huma nnotifikati lill-partijiet interessati (12).
      
      57.      F'dan il-każ, id-digriet tar-rinviju juri, fil-qosor imma bil-preċiżjoni meħtieġa, il-kuntest ġuridiku nazzjonali rilevanti
         kif ukoll l-oriġini u n-natura tal-kawża. Minn dan isegwi li l-qorti tar-rinviju ddefinixxiet adegwatament il-kuntest kemm
         fattwali kif ukoll ġuridiku li fih hi fformulat it-talba tagħha għal interpretazzjoni tad-dritt Komunitarju u li, hi forniet
         lill-Qorti tal-Ġustizzja l-informazzjoni kollha neċessarja biex tagħtiha l-possibbiltà li tirrispondi l-imsemmija domanda
         b’mod utli.
      
      58.      Għaldaqstant, l-argument ta’ Bertelsmann intiż biex it-talba għal deċiżjoni preliminari kollha kemm hi tiġi ddikjarata inammissibbli
         għandu jiġi miċħud.
      
      B –    Analiżi tad-domandi magħmula
      59.      Il-pern ta’ din il-kawża huwa l-ewwel domanda preliminari li tirrigwarda, essenzjalment, il-kwistjoni dwar jekk il-prinċipju
         ta’ ugwaljanza tal-azzjonisti jiffurmax parti mill-prinċipji ġenerali tad-dritt Komunitarju. Ġie indikat espressament li t-tieni
         u t-tielet domandi preliminari saru biss fil-każ li l-Qorti tal-Ġustizzja tirrispondi fl-affermattiv għall-ewwel domanda preliminari.
         Konsegwentement, għandhom jiġu eżaminati fl-ordni li fiha tressqu.
      
      1.      Fuq l-ewwel domanda
      a)      Rimarki preliminari
      60.      L-ewwel nett għandu jingħad li l-ewwel domanda preliminari trid tiġi ppreċiżata.
      
      61.      Skont ġurisprudenza stabbilita, indipendentement mit-tqassim tal-kompetenzi bejn il-qorti nazzjonali u l-Qorti tal-Ġustizzja
         fil-kuntest tal-proċeduri għal deċiżjoni preliminari taħt l-Artikolu 234 KE, fil-preżenza ta’ domandi li jirriżulta li huma
         fformulati b’mod li mhux xieraq, il-Qorti tal-Ġustizzja xorta tista’ toħroġ, mill-elementi kollha pprovduti mill-qorti tar-rinviju,
         u b’mod partikolari, mill-motivazzjoni tal-att tar-rinviju, l-elementi ta’ dritt Komunitarju li jeħtieġu interpretazzjoni
         fid-dawl tas-suġġett tal-kwistjoni (13).
      
      62.      Minn analiżi oġġettiva tat-talba għal deċiżjoni preliminari u mit-teħid inkunsiderazzjoni tal-interessi tal-partijiet fil-kawża
         prinċipali jirriżulta li l-ewwel domanda preliminari għandha titqies bħala li tirrigwarda, essenzjalment, il-kwistjoni dwar
         jekk jeżistix, fid-dritt Komunitarju, prinċipju ġenerali tad-dritt li jeżiġi t-trattament ugwali bejn l-azzjonisti u jekk
         dan il-prinċipju jipproteġix ukoll l-azzjonisti minoritarji f’kumpannija fis-sens li dawn għandhom id-dritt, fil-każ li jittieħed
         il-kontroll tal-kumpannija, li jassenjaw sehemhom bl-istess kundizzjonijiet bħal dawk tal-azzjonisti l-oħra.
      
      63.      L-eżami tad-domanda addizzjonali dwar jekk il-prinċipju ġenerali tad-dritt inkwistjoni għandux effett legali preċiż biżżejjed
         li huwa favorevoli għar-rikorrenti fil-kawża prinċipali jippermetti li jiġi evitat li r-risposta tal-Qorti tal-Ġustizzja tibqa’
         astratta (14). Konsegwentement, jeħtieġ li l-kwistjoni prinċipali li jiena pproponejt li tiġi ppreċiżata tittieħed bħala l-punt tat-tluq.
      
      64.      Il-qorti tar-rinviju, fl-ewwel domanda preliminari tagħha, tirreferi għal numru ta’ atti adottati mill-istituzzjonijiet tal-Komunità
         taħt l-Artikolu 249 KE, li ċertament m’għandhomx kollha kemm huma l-istess natura legali, iżda li kollha jirreferu, b’mod
         xi ftit jew wisq espliċitu, għal prinċipju mhux definit ta’ ugwaljanza tal-azzjonisti. Peress li dawn joħorġu mid-dritt pożittiv,
         dawn id-dispożizzjonijiet jikkostitwixxu bażi importanti għall-analiżi legali li ġejja.
      
      65.      Għal raġunijiet sistematiċi, jeħtieġ li jiġu ttrattati l-ewwel nett il-prinċipji ġenerali tad-dritt Komunitarju mill-aspett
         kunċettwali, biex imbagħad tiġi eżaminata l-kwistjoni dwar jekk humiex sodisfatti l-kundizzjonijiet biex il-Qorti tal-Ġustizzja
         tirrikonoxxi l-ugwaljanza tal-azzjonisti bħala prinċipju ġenerali tad-dritt.
      
      b)      Il-prinċipji ġenerali tad-dritt
      i)      Il-kunċett
      66.      Il-prinċipji ġenerali tad-dritt Komunitarju jokkupaw pożizzjoni partikolari fil-ġurisprudenza tal-Qorti tal-Ġustizzja.
      
      67.      Huwa minnu li l-kunċett ta’ prinċipji ġenerali tad-dritt għadu suġġett ta’ diskussjoni (15). It-terminoloġija mhijiex uniformi, u dan kemm fid-dottrina kif ukoll fil-ġurisprudenza. Inparti, id-differenzi jirrigwardaw
         biss it-termini użati, fejn il-Qorti tal-Ġustizzja u l-Avukati Ġenerali jitkellmu fuq regola tad-dritt aċċettata b’mod ġenerali (16), fuq prinċipju aċċettat b’mod ġenerali (17), fuq prinċipju elementari tad-dritt (18), fuq prinċipju fundamentali (19), fuq sempliċi prinċipju (20), fuq regola (21) jew fuq prinċipju ġenerali ta’ ugwaljanza li jifforma parti mill-prinċipji fundamentali tad-dritt Komunitarju (22).
      
      68.      Hemm qbil madankollu li l-prinċipji ġenerali tad-dritt għandhom importanza kbira fil-ġurisprudenza biex jimlew lakuni jew
         bħala għodda ta’ interpretazzjoni (23). Dan jirriżulta b’mod partikolari mill-fatt li d-dritt Komunitarju jikkostitwixxi sistema legali fi proċess ta’ żvilupp li,
         peress li jakkumpanja l-iżvilupp tal-integrazzjoni, bilfors ikollu xi lakuni u jkun suġġett għall-interpretazzjoni. Għal din
         ir-raġuni, il-Qorti tal-Ġustizzja tidher li qagħdet lura hija wkoll milli tikklassifika b’mod preċiż il-prinċipji ġenerali
         tad-dritt biex ma tneħħix il-flessibbiltà meħtieġa biex tkun tista’ tiddeċiedi fuq il-kwistjonijiet ta’ fatt li jqumu indipendentement
         mid-differenzi fit-terminoloġija (24).
      
      69.      Skont definizzjoni mogħtija fid-dottrina, il-prinċipji ġenerali tad-dritt huma dispożizzjonijiet fundamentali tad-dritt Komunitarju
         primarju mhux miktub, li huma inerenti għas-sistema legali nnifisha tal-Komunitajiet Ewropej jew li huma komuni għas-sistema
         legali tal-Istati Membri (25). Fil-prinċipju huwa possibbli li ssir distinzjoni bejn il-prinċipji ġenerali tad-dritt Komunitarju fis-sens strett tagħhom,
         jiġifieri dawk li jirriżultaw esklużivament mill-ispirtu u mis-sistema tat-Trattat KE u li jirreferu għal problemi speċifiċi
         tad-dritt Komunitarju, u l-prinċipji ġenerali tad-dritt li huma komuni għas-sistema legali u kostituzzjonali tal-Istati Membri (26). Filwaqt li l-ewwel kategorija ta’ prinċipji ġenerali tad-dritt jistgħu jiġu dedotti direttament mid-dritt Komunitarju primarju,
         il-Qorti tal-Ġustizzja tirrikorri essenzjalment għal eżerċizzju kritiku tad-dritt komparattiv biex tidentifika l-prinċipji
         li jaqgħu fit-tieni kategorija (27), mingħajr madankollu ma tapplika l-metodu tad-denominatur minimu komuni. Lanqas ma huwa meqjus meħtieġ, f’dan ir-rigward,
         li l-prinċipji hekk dedotti, kif huma fformulati b’mod konkret fuq livell Komunitarju, ikunu jeżistu dejjem simultanjament
         fis-sistemi legali kollha pparagunati.
      
      70.      Il-prinċipji ġenerali tad-dritt huma kkaratterizzati bil-fatt li huma jinkorporaw prinċipji fundamentali tal-Komunità u tal-Istati
         Membri tagħha, ħaġa li tispjega l-klassifikazzjoni tagħhom fil-livell ta’ dritt primarju fi ħdan il-ġerarkija tar-regoli tas-sistema
         legali Komunitarja (28). Il-protezzjoni tad-drittijiet fundamentali fis-sens strett, kif żviluppata u assigurata mill-qorti Komunitarja taħt dan
         l-isem ġeneriku, għandha importanza partikolari ħafna, l-istess bħall-iżvilupp ta’ drittijiet proċedurali ekwivalenti għal
         drittijiet fundamentali li ġew elevati għal-livell ta’ dritt kostituzzjonali tal-Komunità bħala prinċipji ġenerali tal-istat
         tad-dritt (29). Għaldaqstant huma wkoll prinċipji ġenerali tad-dritt dawk il-prinċipji li huma marbutin mill-qrib mal-prinċipji li fuqhom
         hija bbażata l-Unjoni Ewropea u li joħorġu minnhom, bħalma huma l-libertà, id-demokrazija, ir-rispett tad-drittijiet tal-bniedem
         u tal-libertajiet fundamentali, kif ukoll tal-istat tad-dritt fis-sens tal-Artikolu 6(1) UE. Il-ksur ta’ dawn il-prinċipji
         minn Stat Membru jista’ jwassal biex jitħaddem il-mekkaniżmu speċjali ta’ sanzjoni tal-Artikolu 7 UE.
      
      71.      Hemm prinċipji importanti tal-istat tad-dritt li ġew irrikonoxxuti b’mod partikolari bħala prinċipji ġenerali tad-dritt Komunitarju,
         bħalma huma l-prinċipju ta’ proporzjonalità (30), ta’ ċertezza legali (31) jew id-dritt tal-individwu għall-protezzjoni ġudizzjarja effettiva (32). F’dan il-kuntest, jistgħu jiġu ċċitati wkoll diversi prinċipji ġenerali ta’ amministrazzjoni tajba bħalma huma l-prinċipji
         ta’ protezzjoni tal-aspettattivi leġittimi (33), il-prinċipju ne bis in idem (34), id-dritt għal smigħ (35), anki fil-forma ta’ possibbiltà li d-destinatarju jesprimi ruħu fuq miżuri li jaffettwaw l-interessi tiegħu (36), l-obbligu ta’ motivazzjoni li japplika għall-atti legali (37) jew il-prinċipju ta’ investigazzjoni ex officio (38). L-użu tal-“force majeure” (39) ukoll jifforma parti minnhom. Madankollu, jistgħu jiġu ċċitati wkoll prinċipji li mhumiex estranji għad-dritt tal-kuntratti,
         bħalma huwa l-prinċipju ġenerali tad-dritt pacta sunt servanda (40) jew il-prinċipju clausula rebus sic stantibus (41).
      
      72.      Ir-rikonoxximent tal-prinċipju ta’ solidarjetà (42) jew id-dmir ta’ assistenza tal-amministrazzjoni fil-konfront tal-uffiċjali tagħha (43), għandhom dimensjoni soċjali. Ir-referenza frekwenti għall-prinċipju ta’ kooperazzjoni bejn l-Istati Membri u l-obbligi ta’
         kollaborazzjoni li huma għandhom fil-konfront tal-Komunità jidħlu fir-rikonoxximent tar-rabtiet federali fi ħdan il-Komunità
         Ewropea. Bil-fatt li invokat l-Artikolu 10 KE, il-Qorti tal-Ġustizzja żviluppat b’hekk il-prinċipju ta’ lealtà reċiproka Komunitarja (44). Il-Qorti tal-Ġustizzja laqgħet ukoll il-prinċipju demokratiku, pereżempju meta hija fakkret il-ħtieġa li l-Parlament jipparteċipa
         b’mod effettiv fil-proċess leġiżlattiv tal-Komunità, skont il-proċeduri previsti fit-trattat (45).
      
      73.      Id-drittijiet fundamentali u d-drittijiet tal-bniedem li jikkaratterizzaw is-soċjetajiet liberali u demokratiċi, bħalma huma
         l-libertà tal-espressjoni (46) u l-libertà tal-assoċjazzjoni (47) jinsabu fost id-drittijiet fundamentali tal-Komunità li l-Qorti tal-Ġustizzja rrikonoxxiet permezz tal-analiżi kritika tad-dritt
         komparattiv imsemmija diġà u tat-teħid inkunsiderazzjoni tal-konvenzjonijiet internazzjonali u Ewropej fil-qasam tad-drittijiet
         tal-bniedem. Dawn jinkludu wkoll il-prinċipji fundamentali li jirriżultaw direttament mit-Trattat KE, bħalma huma l-prinċipju
         ta’ nondiskriminazzjoni abbażi tan-nazzjonalità (48) u l-projbizzjoni tad-diskriminazzjoni bbażata fuq is-sess (49).
      
      ii)    Fuq il-prinċipju ta’ ugwaljanza tal-azzjonisti fid-dritt Komunitarju
      74.      Il-kwistjoni li tqum hija dwar jekk mis-sistema legali Komunitarja nnifisha jistax jiġi dedott prinċipju ġenerali ta’ ugwaljanza
         tal-azzjonisti. Tali prinċipju legali, l-istess bħall-eżempji l-oħra msemmija iktar ’il fuq, jieħu importanza tant fundamentali
         fid-dritt Komunitarju tal-kumpanniji li ġie espress fid-dritt primarju jew fid-diversi regoli tad-dritt Komunitarju sussidjarju.
      
      –       L-eżami tad-dispożizzjonijiet rilevanti tad-dritt Komunitarju
      Id-dritt primarju
      75.      Tali prinċipju ġenerali tad-dritt ma jistax jiġi dedott mid-dritt primarju miktub stess jekk ma jkunx hemm dispożizzjonijiet
         ċari fit-trattati fundamentali. La l-għanijiet tal-Komunità elenkati fl-Artikolu 3 KE, u lanqas id-dispożizzjonijiet li jirrigwardaw
         il-kapital u l-ħlasijiet li jinsabu fl-Artikoli 56 KE et seq ma jagħtu indikazzjonijiet preċiżi f’dan ir-rigward.
      
      76.      Il-prinċipju ġenerali ta’ ugwaljanza jista’ effettivament iservi bħala bażi għad-dritt tar-rikorrenti fil-kawża prinċipali
         għat-trattament ugwali tal-azzjonisti. Il-prinċipju ġenerali ta’ ugwaljanza li jipprojbixxi t-trattament differenti ta’ sitwazzjonijiet
         komparabbli, ħlief meta d-differenza tkun oġġettivament iġġustifikata, jifforma parti mis-sisien tal-Komunità (50). Id-dispożizzjonijiet li jirrigwardaw l-ugwaljanza quddiem il-liġi jiffurmaw ukoll parti mit-tradizzjonijiet kostituzzjonali
         komuni għall-Istati Membri.
      
      77.      Fil-prinċipju, id-drittijiet fundamentali, fosthom il-prinċipju ta’ ugwaljanza, huma drittijiet li l-individwi jistgħu jinvokaw
         quddiem l-awtoritajiet pubbliċi. Konsegwentement, jiena għandi d-dubji dwar jekk il-prinċipju ġenerali ta’ ugwaljanza rikonoxxut
         fil-ġurisprudenza tal-Qorti tal-Ġustizzja jistax jiġi traspost direttament, kif Audiolux tissuġġerixxi b’mod ċar, għal qasam
         li jaqa’ fil-kamp tad-dritt privat tal-Istati Membri. Il-prinċipju ta’ ugwaljanza jew il-prinċipju ta’ nondiskriminazzjoni
         ma jiffurmawx parti mill-prinċipji gwida tradizzjonali tad-dritt privat (51). Minbarra dan, fil-prattika huwa diffiċli li l-prinċipju ġenerali ta’ ugwaljanza fil-ġeneralità tiegħu jiġi applikat permezz
         ta’ analoġija biex tiġi deċiża l-kawża prinċipali, u dan peress li minn dan il-prinċipju, ma jistgħux jiġu dedotti la l-kundizzjonijiet
         fattwali li fihom huwa jkun japplika u lanqas il-konsegwenza legali preċiża biżżejjed li tirriżulta mill-ksur tiegħu. 
      
      78.      Il-prinċipju ġenerali ta’ ugwaljanza seta’ jservi madankollu bħala bażi għall-prinċipju speċifiku ta’ trattament ugwali fid-dritt
         Komunitarju tal-kumpanniji. Konsegwentement, għandu jiġi eżaminat il-punt dwar jekk jeżistix obbligu ta’ trattament ugwali
         tal-azzjonisti bħala espressjoni partikolari tal-prinċipju ġenerali ta’ ugwaljanza.
      
      Linji gwida internazzjonali
      79.      Il-Prinċipji tal-corporate governance tal-OECD, li ġew adottati fl-1999 u riveduti fl-2004, jipprovdu stampa preċiża tal-prinċipji
         li jirriflettu l-valuri applikabbli fid-dinja kollha għall-kumpanniji kkwotati fil-Borża. Għaldaqstant, huwa għal dawn il-prinċipji
         li għalihom għandu jsir riferiment l-ewwel biex tingħata risposta għad-domanda dwar jekk jistax jingħad li fid-dritt pubbliku
         internazzjonali jeżisti obbligu ta’ trattament ugwali bejn l-azzjonisti akkumpanjat bi dritt għall-offerta obbligatorja fil-każ
         li jiġi akkwistat is-sehem li għandu maġġoranza. Ir-rakkomandazzjonijiet tal-OECD jieħdu inkunsiderazzjoni r-regoli nazzjonali
         u internazzjonali prinċipali fil-qasam tal-istabbiltà tas-swieq finanzjarji. Filwaqt li kienu qegħdin jiġu żviluppati dawn
         ir-regoli, ġew ikkonsultati organizzazzjonijiet internazzjonali importanti u firxa wiesgħa ta’ assoċjazzjonijiet professjonali.
         
      
      80.      Id-dokument tal-1999 ma kienx jipprovdi regoli dwar l-ugwaljanza tal-azzjonisti. Kien biss fl-2004 li l-verżjoni riveduta
         tal-Prinċipji semmiet għall-ewwel darba l-prinċipju ta’ ugwaljanza fit-taqsima intitolata “L-ewwel parti III. Trattament ġust
         tal-azzjonisti ”(52). Fil-punt 2 hemm indikat: “L-azzjonisti minoritarji għandhom ikunu protetti kontra l-atti abbużivi mwettqa direttament jew
         indirettament mill-azzjonisti li għandhom il-kontroll jew fl-interess tagħhom, u għandu jkollhom rimedji effettivi” (53). Fin-noti ta’ spjegazzjoni li jirrigwardaw din il-parti, ġie ppreċiżat fit-taqsima III li jeżisti r-riskju li l-azzjonisti
         li għandhom il-kontroll jidħlu f’attivitajiet li jistgħu jservu l-interessi proprji tagħhom għad-detriment tal-azzjonisti
         minoritarji (54). Issemmew diversi metodi biex iservu ta’ rimedju għal dan, bħalma huma t-titjib fir-rispett tad-drittijiet tal-azzjonisti,
         it-tixrid aħjar tal-informazzjoni, il-ħtieġa li jkun hemm il-maġġoranza kkwalifikata biex jittieħdu ċerti deċiżjonijiet mill-azzjonisti
         eċċ. L-offerta obbligatorja mhijiex imsemmija espliċitament. Hemm imsemmi biss li, f’ċerti ċirkustanzi, “ċerti sistemi legali”
         jimponu jew jippermettu lill-azzjonisti li jkollhom il-kontroll, li jixtru mingħand l-azzjonisti l-oħra t-titoli tagħhom bi
         prezz stabbilit minn espert indipendenti. Jirriżulta biċ-ċar għalhekk, li fid-dritt pubbliku internazzjonali ma jeżistix il-prinċipju
         ta’ ugwaljanza fid-dritt tal-kumpanniji.
      
      L-atti tal-istituzzjonijiet Komunitarji
      81.      Eventwalment konklużjonijiet favur tali prinċipju ġenerali tad-dritt jistgħu jkunu bbażati fuq id-dritt sussidjarju jew l-atti
         l-oħra tal-istituzzzjonijiet Komunitarji. Fil-fatt, hemm diversi dispożizzjonijiet Komunitarji li jirreferu għall-obbligu
         ta’ trattament ugwali tal-azzjonisti meta dawn ikunu fl-istess pożizzjoni (55).
      
      82.      Il-qorti tar-rinviju ssemmi b’hekk id-dispożizzjonijiet li ġejjin fid-digriet tagħha: l-Artikolu 42 tad-Direttiva 77/91, l-Iskeda
         Ċ, punt 2(a) tad-Direttiva 79/279, li ġie riprodott fl-Artikolu 65 tad-Direttiva 2001/34 u l-Artikolu 3(1)(a) tad-Direttiva 2004/25.
         Ċerti riferimenti għal dan l-obbligu jinsabu wkoll f’direttivi oħra fil-qasam tad-dritt tal-kumpanniji, bħalma hija d-Direttiva 2004/109,
         li l-Artikolu 17(1) tagħha jipprovdi “L-emittent ta’ ishma ammessi għall-kummerċ f’suq regolat għandu jiżgura t-trattament
         ugwali tad-detenturi kollha ta’ ishma li jkunu fl-istess posizzjoni”. L-Artikolu 18(1) ta’ din id-direttiva jipprovdi wkoll
         li “L-emittent ta’ titoli ta’ debitu li jkunu ammessi għall-kummerċ f’suq regolat għandu jiżgura li d-detenturi kollha ta’
         titoli ta’ debitu li jkollhom l-istess gradwazzjoni jingħataw trattament ugwali fir-rigward tad-drittijiet kollha marbuta
         ma’ dawk it-titoli ta’ debitu”. L-istess japplika għad-Direttiva 2007/36/KE dwar l-eżerċizzju ta’ ċerti drittijiet tal-azzjonisti
         ta’ kumpanniji kkwotati (56) li l-Artikolu 4 tagħha jipprovdi li “[i]l-kumpanija għandha tiżgura trattament ugwali għall-azzjonisti kollha li jkunu fl-istess
         pożizzjoni fir-rigward tal-parteċipazzjoni u l-eżerċizzju tad-dritt tal-vot fil-laqgħat ġenerali tagħha”.
      
      83.      L-Artikolu 5(1) tad-Direttiva 2004/25 jipprovdi obbligu speċifiku li huwa intiż li jipproteġi lid-detenturi ta’ ishma minoritarji
         sabiex jiżgura b’mod effettiv it-trattament ugwali tal-azzjonisti kollha meta jinkiseb il-kontroll tal-kumpanniji tagħhom.
         Din id-dispożizzjoni, li tinsab spjegata fil-premessa 9 ta’ din id-direttiva, tindika b’mod iktar preċiż li min jakkwista
         l-kontroll ta’ kumpannija għandu jkollu l-obbligu li jagħmel offerta lid-detenturi kollha ta’ titoli f’dik il-kumpannija,
         biex jakkwista s-sehem kollu tagħhom u dan bi prezz raġjonevoli skont definizzjoni komuni.
      
      –       Argumenti kontra l-ħolqien ta’ prinċipju ġenerali tad-dritt
      Nuqqas ta’ natura kostituzzjonali
      84.      Minn analiżi bir-reqqa tad-dispożizzjonijiet iċċitati iktar ’il fuq jirriżulta madankollu li dawn huma limitati fis-sustanza
         biex jirregolaw każijiet speċifiċi ħafna tad-dritt tal-kumpanniji billi jimponu ċerti obbligi fuq il-kumpannija biex jiġu
         protetti l-azzjonisti kollha. Għaldaqstant, huma m’għandhomx dik in-natura ġenerali li hija inerenti għall-prinċipji ġenerali
         tad-dritt.
      
      85.      Iktar minn hekk, id-dispożizzjonijiet iċċitati kollha mhumiex legalment vinkolanti, u dan kif turi r-Rakkomandazzjoni 77/534/KEE.
         Skont l-Artikolu 249(5) KE, ir-rakkomandazzjonijiet, l-istess bħall-opinjonijiet, huma atti tal-istituzzjonijiet Komunitarji
         li mhumiex vinkolanti li jista’ ċertament ikollhom rwol bħala għodda għall-interpretazzjoni, iżda li ma jistgħux joħolqu drittijiet
         jew dmirijiet fuq l-individwi (57). In-natura mhux vinkolanti tad-dispożizzjoniet ta’ dan l-att hija murija wkoll bil-fatt li l-possibbiltà, li għandhom l-azzjonisti
         kollha ta’ kumpannija li l-kontroll tagħha jkun ġie ttrasferit, li jassenjaw it-titoli tagħhom bl-istess kundizzjonijiet,
         imsemmija fis-sbatax-il dispożizzjoni komplementari tal-kodiċi ta’ kondotta Ewropew, hija kkwalifikata biss bħala “mixtieq[a]”.
         Dan bl-ebda mod m’hu suffiċjenti biex jintroduċi fuq livell Komunitarju l-akkwist obbligatorju tat-titoli tal-azzjonisti minoritarji
         mill-azzjonisti li għandhom il-kontroll. Konsegwentement għandu jintlaqa’ l-argument tal-Kummissjoni u ta’ Bertelsmann li
         l-Qorti tal-Ġustizzja ma tistax taċċetta l-possibbiltà li jsir użu direttament mill-kontenut ta’ din ir-rakkomandazzjoni insostenn
         ta’ pożizzjonijiet ġuridiċi individwali.
      
      86.      Id-dispożizzjonijiet inkwistjoni jirriflettu b’mod ċar l-intenzjoni tal-leġiżlatur Komunitarju li jipprevjeni li bejn l-azzjonisti
         jkun hemm trattamenti arbitrarji mhux ugwali, jiġifieri li ma jkunux iġġustifikati oġġettivament. Madankollu, huma ma jippermettux
         direttament il-konklużjoni li jeżisti prinċipju ġenerali ta’ ugwaljanza tal-azzjonisti fis-sens tad-dritt Komunitarju.
      
      87.      Fil-fatt, kif esponejt diġà, il-prinċipji ġenerali tad-dritt huma kkaratterizzati essenzjalment min-natura kostituzzjonali
         tagħhom fis-sistema legali Komunitarja. Il-prinċipji ġenerali tad-dritt jikkonkretizzaw b’mod ġenerali l-kunċetti u l-valuri
         fundamentali li jappartjenu lil sistema legali. Barra minn hekk, hemm distinzjoni bejnhom u bejn ir-regoli speċifiċi ta’ dritt
         inkwantu huma għandhom ċerta natura assoluta u mhumiex limitati għal xi qasam partikolari tad-dritt (58).
      
      88.      Il-kunċett ta’ ugwaljanza tal-azzjonisti jidher fl-isfond tad-dritt tal-kumpanniji tal-Komunità u tal-Istati Membri kollha
         u jikkostitwixxi, manifestament, ideal importanti f’dan il-qasam (59). Madankollu dan il-kunċett għadu ma jistax jitqies li kiseb natura kostituzzjonali f’waħda minn dawn is-sistema legali. Fuq
         livell ta’ dritt nazzjonali, l-istess bħad-dritt Komunitarju, il-kodifikazzjoni hija limitata għal ċerti regoli li jinsabu
         f’xi liġijiet ordinarji.
      
      Nuqqas ta’ konvinzjoni komuni fid-dottrina
      89.      Fuq kollox, l-analiżi tad-dottrina turi diverġenzi qawwija fir-rigward tal-evalwazzjoni tan-natura ġuridika eżatta tal-kunċett
         ta’ ugwaljanza tal-azzjonisti u fir-rigward ta’ post l-istess kunċett fis-sistemi legali tal-Istati Membri. Għalkemm ċerti
         awturi jitkellmu fuq “prinċipju legali fundamentali tad-dritt tal-kumpanniji” (60), oħrajn jikkwalifikaw il-kunċett ta’ ugwaljanza tal-azzjonisti bħala sempliċi “idea bażika” (61) jew “ideal issimplifikat intiż sabiex jipprevjeni u jiġġieled deċiżjonijiet arbitrarji tal-organi ta’ kumpannija b’responsabbiltà
         limitata” (62). Għal ċerti awturi, il-kunċett huwa saħansitra “derivazzjoni mill-prinċipju ġenerali tal-ekwità, li ma joħroġx mil-liġi, imma li huwa extra ġuridiku, barra mid-dritt pożittiv” (63).
      
      90.      Indipendentement mill-klassifikazzjoni eżatta, l-awturi, madankollu, jidhru li jaqblu li l-prinċipju ta’ ugwaljanza tal-azzjonisti
         m’għandux definizzjoni preċiża, li huwa għaldaqstant “evażiv” u jikkostitwixxi “strument flessibbli li jippermetti li jintlaħqu
         obbjettivi oħra” (64). Minħabba n-natura mhux preċiża ta’ dan il-prinċipju f’dak li jikkonċerna l-bażi tiegħu, il-kamp ta’ applikazzjoni tiegħu,
         il-kontenut tiegħu u l-konsegwenzi legali li jirriżultaw minn xi ksur, il-parti l-kbira tal-awturi jikkonkludu li dan il-prinċipju
         għandu bilfors jiġi kkonkretizzat mill-aspett kunċettwali, mil-leġiżlatur jew mill-ġurisprudenza biex ikun jista’ jiġi implementat (65).
      
      91.      Lanqas ir-rapporti Winter I u Winter II (66) ma jistgħu jiġu ċċitati bħala prova ta’ konvinzjoni komuni fid-dottrina jew fis-sistemi legali tal-Istati Membri f’dak li
         jikkonċerna l-eżistenza ta’ tali prinċipju ġenerali tad-dritt.
      
      92.      B’hekk, jirriżulta ċar mir-rapport Winter I li, qabel ma ġiet adottata d-Direttiva 2004/25, kien hemm diversi diverġenzi bejn
         l-Istati Membri fir-rigward tar-regolamentazzjoni tal-offerti pubbliċi ta’ akkwist (OPA), tant li OPA waħda ma kellhiex l-istess
         possibbiltà ta’ suċċess fl-Istati Membri kollha u li l-azzjonisti mhux kullimkien kellhom l-istess possibbiltà li jassenjaw
         l-ishma tagħhom. Konsegwentment, il-grupp irrakkomanda mekkaniżmu li jiffaċilita l-OPA (67). Bl-istess mod, id-dispożizzjonijiet tal-Istati Membri dwar il-korrispettiv li jkun irid jitħallas kienu differenti sew,
         bid-differenzi jirrigwardaw ukoll kemm l-ammont kif ukoll in-natura tal-korrispettiv li għandu jiġi offrut (68). Fl-interess ta’ prevedibbiltà suffiċjenti ta’ dan il-korrispettiv, li hija meħtieġa, skont il-grupp, għall-funzjonament
         tajjeb tas-swieq finanzjarji fl-Unjoni Ewropea, il-grupp irrakkomanda espressament li jiġu stabbiliti kriterji armonizzati
         fuq livell Komunitarju.
      
      93.      Kieku kien jeżisti prinċipju ġenerali ta’ ugwaljanza tal-azzjonisti li jirregola b’mod suffiċjentement preċiż il-metodi ta’
         OPA, kif tipprova ssostni Audiolux pereżempju (69), ma kienx ikun meħtieġ li jiġu adottati regoli ta’ armonizzazzjoni fuq livell Komunitarju bil-għan li jiġu rimedjati d-diverġenzi
         bejn il-liġijiet tal-Istati Membri. F’dan il-każ, dawn ir-rapporti juru li kien hemm bżonn urġenti li jiġu adottati regoli
         fuq livell Komunitarju.
      
      Nuqqas ta’ natura assoluta
      94.      Ma’ dan jingħad li l-kunċett ta’ ugwaljanza bejn l-azzjonisti huwa limitat, fl-applikazzjoni tiegħu, għad-dritt tal-kumpanniji
         tal-Komunità u tal-Istati Membri tagħha, jiġifieri għal qasam ta’ dritt partikolari, bil-konsegwenza li l-istess kunċett mhuwiex
         ta’ natura assoluta. Dan huwa kriterju ieħor li jikkaratterizza b’mod ġenerali l-prinċipji ġenerali tad-dritt li, f’dan il-każ,
         mhuwiex sodisfatt (70).
      
      95.      Din il-konstatazzjoni tagħmel distinzjoni netta bejn il-kunċett ta’ ugwaljanza bejn l-azzjonisti u l-prinċipji ġenerali ta’
         natura kostituzzjonali li huma rikonoxxuti effettivament bħala tali mill-Qorti tal-Ġustizzja, bħalma huwa l-prinċipju tal-istat
         tad-dritt, li huwa komuni għall-Istati Membri kollha tal-Unjoni u li fuqu hija bbażata l-Unjoni skont l-Artikolu 6(1) UE,
         li huwa rikonoxxut fil-ġurisprudenza tal-Qorti tal-Ġustizzja u li jiġi espress f’diversi modi fil-livell tad-dritt sussidjarju,
         fil-forma taċ-ċertezza legali, tad-dritt għal smigħ u tal-protezzjoni ġudizzjarja effettiva.
      
      96.      Minn din il-perspettiva, kemm in-nuqqas ta’ natura kostituzzjonali kif ukoll in-nuqqas ta’ natura assoluta ta’ dan il-kunċett
         jimmilita kontra l-klassifikazzjoni tal-istess kunċett fost il-prinċipji ġenerali tad-dritt Komunitarju.
      
      Nuqqas ta’ preċiżjoni f’dak li jikkonċerna l-konsegwenza ġuridika
      97.      Fil-prinċipju, mhuwiex meħtieġ għalhekk li tiġi eżaminata d-domanda addizzjonali dwar jekk jeżistix prinċipju ġenerali ta’
         dritt li jipproteġi lill-azzjonisti minoritarji fis-sens li l-azzjonisti minoritarji ta’ kumpannija partikolari għandhom id-dritt,
         fil-każ li jinkiseb il-kontroll tal-kumpannija, li jassenjaw it-titoli tagħhom b’kundizzjonijiet identiċi għal dawk tal-azzjonisti
         l-oħra kollha.
      
      98.      Madankollu u anki kieku, b’kuntrast mas-soluzzjoni li jiena rrakkomandajt, il-Qorti tal-Ġustizzja kellha tikkonkludi li jeżisti
         prinċipju ġenerali ta’ ugwaljanza tal-azzjonisti, fil-fehma tiegħi jeżistu dubji serji fuq il-punt dwar jekk tali prinċipju
         ġenerali tad-dritt jistax ikun suffiċjentement preċiż biex jipproduċi l-konsegwenza ġuridika mfittxija mir-rikorrenti fil-kawża
         prinċipali. Kif ġustament tispjega l-Kummissjoni, tali prinċipju ġenerali tad-dritt ikun wisq preċiż biex ikun jista’ jitqies
         bħala “ġenerali”.
      
      Projbizzjoni li titbiddel ir-rieda tal-leġiżlatur
      99.      Id-dispożizzjonijiet iċċitati mill-qorti tar-rinviju fl-ewwel domanda preliminari tagħha ma jinvolvux regola waħda li tipprovdi
         espressament il-konsegwenza ġuridika mixtieqa mir-rikorrenti fil-kawża prinċipali.
      
      100. L-Artikolu 5(1) tad-Direttiva 2004/25, li jirregola l-obbligu, li persuna naturali jew legali li tieħu l-kontroll ta’ kumpannija
         tagħmel offerta, jista’ jkun eċċezzjoni għal dan. Din id-dispożizzjoni timponi fuq l-Istati Membri li jaraw li l-offerta tiġi
         indirizzata lid-detenturi kollha tat-titoli u tkun tirrigwarda l-assi kollha tagħhom bi prezz raġonevoli. Din id-dispożizzjoni
         tikkonkretizza sa ċertu punt l-Artikolu 3(1)(a) tal-istess direttiva, li jistabbilixxi l-prinċipju ġenerali ta’ trattament
         ugwali bejn id-detenturi kollha ta’ titoli fil-kumpannija inkwistjoni. Din l-aħħar dispożizzjoni tipprovdi barra minn hekk
         li, jekk persuna takkwista l-kontroll ta’ kumpannija, id-detenturi tat-titoli l-oħra għandhom ikunu protetti.
      
      101. Madankollu, f’dan il-każ, id-direttiva ma tistax tiġi applikata direttament. Minn naħa, il-fatti li wasslu għall-kawża prinċipali
         seħħew qabel id-dħul fis-seħħ tad-direttiva jew qabel l-iskadenza tat-terminu għat-traspożizzjoni, b’mod li l-Gran Dukat tal-Lussemburgu
         ma kienx marbut li japplika d-direttiva fid-data inkwistjoni (71). Din għandha żewġ konsegwenzi. Fl-ewwel lok, ir-rikorrenti fil-kawża prinċipali ma jistgħux jinvokaw direttament din id-dispożizzjoni.
         Fit-tieni lok, irid jittieħed inkunsiderazzjoni l-fatt li r-rikonoxximent ta’ prinċipju ġenerali tal-ugwaljanza tal-azzjonisti
         li jipproduċi fis-sustanza l-istess konsegwenza ġuridika bħall-Artikolu 5(1) tad-Direttiva 2004/25 jimplika neċessarjament
         li jingħata effett retroattiv lid-Direttiva 2004/25; f’dan il-każ, din ma setgħetx tkun l-intenzjoni tal-leġiżlatur Komunitarju,
         u dan peress li l-adozzjoni ta’ leġiżlazzjoni speċifika kienet tkun inutli f’dan il-każ.
      
      102. Fil-fatt, jirriżulta mill-premessa 1 tad-Direttiva 2004/25 li, skont l-Artikolu 44(2)(g) KE, hija neċessarja l-koordinazzjoni
         ta’ ċerti salvagwardji eżistenti fl-Istati Membri bil-ħsieb li jagħmlu dawn is-salvagwardji l-istess madwar il-Komunità. Il-ħtieġa
         li l-leġiżlatur Komunitarju kellu jintervjeni f’dan il-qasam sabiex jistabbilixxi l-obbligi preċiżi li jkunu jridu jiġu rrispettati
         mill-operaturi u biex jiddefinixxi l-metodi li bihom kellu jintlaħaq it-trattament ugwali turi li la qabel u lanqas wara d-dħul
         fis-seħħ tad-Direttiva 2004/25 ma kien jeżisti prinċipju ġenerali ta’ ugwaljanza tal-azzjonisti li kien waħdu suffiċjenti
         mill-aspett ġuridiku.
      
      Ir-rispett tal-bilanċ istituzzjonali
      103. Iktar minn hekk, jekk il-Qorti tal-Ġustizzja tirrikonoxxi l-prinċipju ġenerali ta’ ugwaljanza tal-azzjonisti li, fid-dawl
         tan-natura preċiża tiegħu mill-aspett tal-kontenut ġuridiku tiegħu, jikkorrispondi iktar għal regola ta’ dritt, dan iġib miegħu
         r-riskju li jiġi affettwat il-bilanċ istituzzjonali mixtieq mit-trattat, inkwantu l-kompetenza leġiżlattiva tal-Komunità hija
         eżerċitata mill-Kunsill flimkien mal-Parlament Ewropew.
      
      104. Il-bilanċ istituzzjonali fi ħdan il-Komunità huwa bbażat mhux fuq il-prinċipju ta’ separazzjoni tal-poteri fis-sens tad-dritt
         kostituzzjonali (72), imma fuq il-prinċipju ta’ separazzjoni tal-funzjonijiet, li l-funzjonijiet tal-Komunità għandhom jiġu eżerċitati mill-istituzzjonijiet
         li lilhom it-trattat ta l-mezzi l-iktar xierqa f’dan ir-rigward. B’kuntrast mal-prinċipju ta’ separazzjoni tal-poteri, li
         huwa intiż partikolarment biex jipproteġi lill-indvidwu permezz tat-tnaqqis tal-poter tal-Istat, il-prinċipju ta’ separazzjoni
         tal-funzjonijiet huwa intiż li jiggarantixxi li l-objettivi tal-Komunità jintlaħqu b’mod effettiv (73).
      
      105. Filwaqt li qieset din il-kunsiderazzjoni, il-Qorti tal-Ġustizzja, mill-1958, fil-kuntest tas-sentenzi tagħha Meroni (74) u sussegwentement f’ġurisprudenza stabbilita, żviluppat il-kunċett ta’ “bilanċ istituzzjonali” fuq analiżi globali tal-prinċipji
         ta’ organizzazzjoni u tal-għoti tal-poteri li jinsabu fit-trattati fundaturi tal-Komunitajiet Ewropej, partikolarment it-Trattat
         KE, u tatu r-rwol ta’ prinċipju tal-liġi li jista’ jiġi invokat fil-qrati (75). 
      
      106. Kif ikkonstatat il-Qorti tal-Ġustizzja fis-sentenza Il-Parlament vs Il‑Kunsill (76), it-trattat implementa sistema ta’ tqassim ta’ kompetenzi bejn id-diversi istituzzjonijiet tal-Komunità, li tagħti lil kull
         istituzzjoni l-missjoni tagħha fis-sistema istituzzjonali tal-Komunità u fit-twettiq tal-kompiti mogħtija lilha. Ir-rispett
         tal-bilanċ istituzzjonali jimplika li kull istituzzjoni teżerċita l-funzjonijiet tagħha filwaqt li tirrispetta l-funzjonijiet
         tal-oħrajn. Dan jeżiġi wkoll li kull nuqqas li jolqot lil din ir-regola, jekk iseħħ, jista’ jiġi ppenalizzat. Fl-istess sentenza,
         il-Qorti tal-Ġustizzja kkonstatat, barra minn hekk, li peress li hija tinsab inkarigata, bis-saħħa tat-trattati, li tissorvelja
         r-rispett tad-dritt fl-interpretazzjoni u fl-applikazzjoni tiegħu, hija għandha wkoll tipprova tiżgura li jinżamm il-bilanċ
         istituzzjonali u, konsegwentement, tistħarreġ ġudizzjarjament ir-rispett tal-prerogattivi tal-istituzzjonijiet Komunitarji (77).
      
      107. Bħala istituzzjoni tal-Komunità fis-sens tal-Artikolu 7(1) KE, il-Qorti tal-Ġustizzja tifforma wkoll parti minn dan il-bilanċ
         istituzzjonali. Dan jimplika li fil-kwalità tagħha ta’ korp ġudizzjarju tal-Komunità li, skont l-ewwel paragrafu tal-Artikolu 220
         KE, hija msejħa biex tiżgura, fil-kuntest tal-ġurisdizzjoni tagħha, li jiġi osservat id-dritt fl-interpretazzjoni u fl-applikazzjoni
         tat-trattat, hija għandha tirrispetta l-kompetenzi leġiżlattivi tal-Kunsill u tal-Parlament (78). Dan jimplika neċessarjament, minn naħa, li hija għandha tħalli f’idejn il-leġiżlatur Komunitarju l-kompitu li jilleġiżla
         fil-qasam tad-dritt tal-kumpanniji, kompitu li ngħatalu mit-trattat u, mill-banda l-oħra, li żżomm lura kif meħtieġ fil-kuntest
         tal-iżvilupp tal-prinċipji ġenerali tad-dritt Komunitarju li jistgħu, f’ċerti każijiet, imorru kontra l-objettivi tal-leġiżlatur.
         Il-Qorti tal-Ġustizzja tista’ ċertament tirreferi għall-prinċipji ġenerali tad-dritt biex issib soluzzjonijiet adattati għall-problemi
         ta’ interpretazzjoni li jintbagħtu quddiemha filwaqt li tieħu inkunsiderazzjoni l-objettivi tat-trattat; hija ma tistax madankollu
         tissostitwixxi lilha nfisha flok il-leġiżlatur Komunitarju jekk lakuna tkun tista’ titneħħa mill-istess leġiżlatur (79).
      
      108. Il-liġijiet joħorġu ġeneralment minn bilanċ bejn id-diversi interessi politiċi u soċjali inkwistjoni, liema interessi jiddefenduhom
         il-korpi u gruppi li jipparteċipaw fil-proċess leġiżlattiv. Apparti l-leġittimità demokratika meħtieġa, huma għandhom il-kompetenza
         teknika meħtieġa biex jaqdu r-responsabbiltà politika li tkun ngħatatilhom. Għandu jiġi mfakkar f’dan il-kuntest li l-qrati
         Komunitarji rrikonoxxew espressament fil-ġurisprudenza tagħhom il-prerogattivi tal-leġiżlatur Komunitarju fil-qasam tal-ibbilanċjar
         u tad-deċiżjonijiet f’ċerti oqsma tad-dritt (80).
      
      109. Id-dubji li ressqet ir-Repubblika Irlandiża (81) jimmeritaw ukoll li jittieħdu inkunsiderazzjoni. Hija għandha raġun tenfasizza li, fid-dawl tal-kumplessità tad-dritt tal-kumpanniji
         u tad-diversità tas-sistemi legali fis-seħħ fl-Istati Membri, li spiss ikunu marbutin mas-sitwazzjoni ekonomika tal-Istat
         inkwistjoni, hija meħtieġa ċerta prudenza. Hija kellha raġun tindika li d-dritt tal-kumpanniji għandu jiġi emendat b’ħafna
         ħsieb, u dan kemm permezz tal-liġi jew permezz tal-evoluzzjoni tal-ġurisprudenza. Huwa l-leġiżlatur li jkun fl-aħjar pożizzjoni
         f’dan ir-rigward li jarmonizza l-pożizzjonijiet ta’ kull Stat Membru. Il-konsegwenzi li jirriżultaw wara li l-Qorti tal-Ġustizzja
         tirrikonoxxi li jeżisti prinċipju ġenerali ta’ ugwaljanza tal-azzjonisti kif qegħdin jitolbu r-rikorrenti fil-kawża prinċipali
         jkunu imprevedibbli.
      
      110. Finalment, f’dak li jikkonċerna l-funzjoni tal-prinċipji ġenerali tad-dritt biex jimlew il-lakuni (82), għandu jittieħed inkunsiderazzjoni l-fatt li l-ħtieġa li jsir riferiment għall-istess prinċipji ġenerali f’oqsma rregolati
         b’ħafna liġijiet bħalma huwa d-dritt tal-kumpanniji hija inqas milli fil-każ ta’ oqsma li huma rregolati b’mod inqas strett.
      
      Ir-rekwiżiti taċ-ċertezza legali
      111. Hemm raġunijiet ukoll ta’ protezzjoni tal-aspettattivi leġittimi u taċ-ċertezza legali li għandhom ukoll iħajru lill-qorti
         żżomm lura. Il-prinċipji ta’ protezzjoni tal-aspettattivi leġittimi u ta’ ċertezza legali jagħmlu parti mis-sistema legali
         Komunitarja. Għaldaqstant, għandhom jiġu osservati kemm mill-istituzzjonijiet Komunitarji kif ukoll mill-Istati Membri meta
         dawn jeżerċitaw is-setgħat mogħtija lilhom mid-direttivi Komunitarji (83).
      
      112. Il-prinċipju ta’ ċertezza legali jipprova jiggarantixxi li s-sitwazzjonijiet u r-relazzjonijiet legali li jaqgħu taħt id-dritt
         Komunitarju jkunu previdibbli (84). F’dan il-każ, ir-rikonoxximent ta’ prinċipju ġenerali ta’ ugwaljanza tal-azzjonisti jqajjem diversi kwistjonijiet fuq il-kamp
         eżatt ta’ applikazzjoni tiegħu ratione materiae, ratione personae u ratione temporis. Il-Qorti tal-Ġustizzja, f’dan il-każ, trid tindika l-kundizzjonijiet li jkunu jridu jiġu sodisfatti f’kull każ konkret sabiex
         dan il-prinċipju ġenerali tad-dritt ikun jista’ japplika.
      
      113. Id-determinazzjoni tal-mument preċiż li minnu jibda japplika dan il-prinċipju ġenerali tad-dritt fid-dritt Komunitarju jqajjem
         ukoll xi problemi. Kif esponejt diġà, ir-rikonoxximent ta’ tali prinċipju jkun ifisser effettivament li jiġi applikat b’mod
         retroattiv l-Artikolu 5(1) tad-Direttiva 2004/25, ħaġa li tikser il-prinċipju ta’ nonretroattività u dan fid-dawl tad-deċiżjoni
         ċara tal-leġiżlatur f’dak li jikkonċerna d-data eżatta għad-dħul fis-seħħ ta’ din id-dispożizzjoni. Bħala regola ġenerali,
         il-prinċipju ta’ ċertezza legali jipprekludi li r-ratione temporis ta’ att Komunitarju tibda tiddekorri minn data li tkun preċedenti għall-pubblikazzjoni tiegħu. Madankollu, jista’ jkun hemm
         eċċezzjonijiet meta għan ta’ interess ġenerali jeżiġi dan jew meta l-aspettattivi leġittimi tal-partijiet interessati jiġu
         rrispettati b’mod xieraq (85). F’dan il-każ, madankollu, ma jidhirx għalfejn ikun fl-interess ġenerali li jinkiser il-prinċipju ta’ nonretroattività.
      
      c)      Konklużjoni
      114. Il-kunsiderazzjonijiet preċedenti jwassluni biex nikkonkludi li fid-dritt Komunitarju ma jeżisti ebda prinċipju ġenerali ta’
         ugwaljanza tal-azzjonisti li jipproteġi lill-azzjonisti minoritarji f’kumpannija fil-każ li jinkiseb il-kontroll tagħha minn
         kumpannija oħra, li jagħtihom id-dritt li jassenjaw it-titoli tagħhom b’kundizzjonijiet identiċi għal dawk tal-azzjonisti
         l-oħra kollha.
      
      115. Fid-dawl ta’ din il-konklużjoni, jidhirli li huwa meħtieġ li tiġi eżaminata s-sentenza Mangold. Din il-ġurisprudenza ma tistax
         tiġi trasposta għal dan il-każ ħlief kieku kien jeżisti b’mod ċar prinċipju ġenerali tad-dritt Komunitarju, ħaġa li tippermetti
         li dan il-prinċipju ġenerali tad-dritt jiġi applikat anki qabel id-dħul fis-seħħ ta’ leġiżlazzjoni speċifika tad-dritt sussidjarju
         li għandha fis-sustanza, l-istess kontenut leġiżlattiv. B’hekk, fis-sentenza Mangold, il-Qorti tal-Ġustizzja kkonstatat li
         d-Direttiva 2000/78 ma tinkludix hija stess il-prinċipju ta’ trattament ugwali fir-rigward tal-impjieg u tax-xogħol, iżda
         li dan kien prinċipju ġenerali tad-dritt Komunitarju. Il-Qorti tal-Ġustizzja bbażat din il-konklużjoni fuq il-konstatazzjoni
         li l-prinċipju ta’ nondiskriminazzjoni fir-rigward tal-età għandu s-sors tiegħu f’diversi strumenti internazzjonali u fit-tradizzjonijiet
         kostituzzjonali komuni tal-Istati Membri (86). F’dan il-każ, kif diġà kkonstatajt, din il-kundizzjoni mhijiex sodisfatta.
      
      2.      Fuq it-tieni domanda
      116. Għaldaqstant, fil-prinċipju, mhuwiex meħtieġ li tingħata risposta għat-tieni domanda preliminari. L-argumenti li ser isegwu
         huma ppreżentati biss fil-każ li, b’kuntrast mal-opinjoni mogħtija hawnhekk, il-Qorti tal-Ġustizzja kellha tirrispondi fl-affermattiv
         għall-ewwel domanda. 
      
      117. Għandu jiġi kkonstatat l-ewwel nett li d-dispożizzjonijiet iċċitati mill-qorti tar-rinviju fl-ewwel domanda preliminari tagħha
         jimponu biss obbligi fuq l-emittent ta’ ishma u fuq il-kumpannija u mhux fuq l-azzjonisti bejniethom.
      
      118. Għalkemm l-Artikoli 17 u 18 tad-Direttiva 2004/109 jiddefinixxu l-obbligi tal-emittent ta’ ishma, l-Artikolu 4 tad-Direttiva 2007/36
         jimponi fuq il-kumpannija obbligu li tagħti trattament ugwali. Min-naħa l-oħra, l-Artikolu 42 tad-Direttiva 77/91 ma jippreċiżax
         lil min għandhom jiġu indirizzati l-liġijiet tal-Istati Membri li jiġu adottati biex jimplementaw din id-direttiva u biex
         jiġi ggarantit trattament ugwali tal-azzjonisti (87). Madankollu, id-dispożizzjonijiet ta’ din id-direttiva jirrigwardaw kollha kemm huma atti tal-kumpannija stess, bħalma huma
         l-inkorporazzjoni ta’ kumpannija b’responsabbiltà limitata, iż-żamma, iż-żieda u t-tnaqqis fil-kapital azzjonarju tagħha u
         l-irtirar sfurzat ta’ ishma. Jekk tkun prevista deċiżjoni ta’ laqgħa ġenerali, bħalma huwa l-każ meta jiżdied il-kapital azzjonarju
         skont l-Artikolu 25(1) tad-Direttiva 77/91, din għandha tittieħed filwaqt li jiġi rrispettat il-prinċipju ta’ trattament ugwali.
         Minn dan jirriżulta li huma l-organi tal-kumpannija u mhux l-azzjonisti nnifishom li huma marbutin bil-prinċipju ta’ trattament
         ugwali.
      
      119. Din il-konstatazzjoni tikkorrispondi, barra minn hekk, mal-opinjoni prevalenti fid-dottrina. Skont l-istess opinjoni, il-kumpannija
         hija l-unika destinatarja diretta tal-prinċipju ta’ trattament ugwali li jeżisti fid-dritt tal-kumpanniji (88). Min-naħa l-oħra, f’dak li jikkonċerna r-rapporti bejn l-azzjonisti, l-iktar li hemm huwa obbligu ta’ lealtà (89), li bih l-azzjonist huwa marbut li meta jeżerċita d-drittijiet tiegħu bħala azzjonist, jieħu inkunsiderazzjoni l-interessi
         tal-azzjonisti l-oħra ta’ miegħu. Mhuwiex possibbli li jiġu dedotti obbligi oħra tal-azzjonist fil-konfront tal-koazzjonisti
         l-oħra.
      
      120. Il-possibbiltà li r-rikorrenti fil-kawża prinċipali jipprevalixxu ruħhom direttament mill-prinċipju ġenerali ta’ ugwaljanza
         tal-azzjonisti hija kkuntrastata, barra minn hekk, bil-fatt li l-prinċipji ġenerali tad-dritt jorbtu biss, fil-prinċipju,
         lill-istituzzjonijiet Komunitarji u l-Istati Membri, kif ukoll lid-dipartimenti tagħhom, iżda mhux lill-individwi fir-relazzjonijiet
         ta’ bejniethom (90). Dan isib spjegazzjoni kemm fl-oriġni kif ukoll fl-għan tal-prinċipji ġenerali tad-dritt li jikkonsisti f’li jiġi protett
         l-individwu kontra kull tentattiv illegali kontra d-drittijiet fundamentali tiegħu min-naħa tal-awtoritajiet (91).
      
      121. Min-naħa l-oħra, għandu jiġi kkunsidrat ukoll il-fatt li d-dritt Komunitarju ħoloq ukoll, f’ċerti każijiet, drittijiet suġġettivi
         fil-kuntest tar-rapporti bejn persuni privati. Dan japplika b’mod partikolari f’dak li jikkonċerna d-dispożizzjonijiet tad-dritt
         sussidjarju (92). Madankollu, ġeneralment, huwa biss wara t-traspożizzjoni tagħhom fid-dritt nazzjonali jew fil-kuntest tal-interpretazzjoni
         konformi mad-dritt Komunitarju li dawn ir-regoli jimponu ċerti obbligi fuq l-individwi, u dan peress li d-direttivi nnifishom
         ma jipproduċux effett orizzontali (93). Barra minn hekk, il-ġurisprudenza tirrikonoxxi li ċerti dispożizzjonijiet tad-dritt primarju, bħalma huma l-prinċipji ta’
         nondiskriminazzjoni stabbiliti fl-Artikoli 12, 39, 49 u 141 KE jistgħu jipproduċu effett orizzontali (94).
      
      122. Is-sentenza Mangold ma tistax, fi kwalunkwe każ, tiġi invokata insostenn ta’ possibbiltà li l-prinċipji ġenerali tad-dritt
         jintużaw direttament fir-relazzjonijiet bejn persuni privati, u dan peress li f’din il-kawża, il-Qorti tal-Ġustizzja ma ddeċidietx
         il-kwistjoni dwar jekk il-projbizzjoni ta’ diskriminazzjoni minħabba l-età kellhiex ukoll effett orizzontali (95). Indipendentement mill-fatt li l-proċedura li wasslet għal din il-kawża kienet kwistjoni ta’ dritt ċivili, il-Qorti tal-Ġustizzja
         kienet mitluba, fis-sustanza, tiddeċiedi b’mod preliminari fuq il-punt dwar jekk id-dritt Komunitarju kienx jipprekludi leġiżlazzjoni
         nazzjonali li kienet tippermetti, mingħajr ebda restrizzjonijiet, il-konklużjoni ta’ kuntratti ta’ xogħol għal żmien determinat
         meta l-ħaddiem ikun laħaq l-età ta’ 52 sena. Il-kwistjoni prinċipali li qamet kienet għalhekk dik dwar il-kompatibbiltà tad-dritt
         nazzjonali mal-qafas ipprovdut mid-dritt Komunitarju.
      
      123. Mis-suespost jirriżulta li r-risposta għat-tieni domanda preliminari għandha tkun fis-sens li prinċipju ġenerali ta’ ugwaljanza
         tal-azzjonisti, jekk jiġi aċċettat li jeżisti fid-dritt Komunitarju, ma jistax japplika ħlief għar-relazzjonijiet bejn kumpannija
         u l-azzjonisti tagħha.
      
      3.      Fuq it-tielet domanda
      124. It-tielet domanda saret biss fil-każ li tingħata risposta fl-affermattiv għaż-żewġ domandi preċedenti. Peress li jiena tlaqt
         mill-premessa li ma jeżistix prinċipju ġenerali ta’ ugwaljanza tal-azzjonisti u peress li jiena diġà esprimejt ruħi, fil-kuntest
         tal-ewwel u t-tieni domanda, fuq il-kwistjonijiet ġuridiċi li joħorġu minnhom, jidhirli li mhuwiex meħtieġ li tingħata risposta
         għat-tielet domanda preliminari.
      
      C –    Konklużjoni tal-kunsiderazzjonijiet
      125. Bħala konklużjoni, l-ewwel element li jimmilita kontra r-rikonoxximent ta’ tali prinċipju ġenerali tad-dritt huwa l-fatt li
         l-ugwaljanza tal-azzjonisti mhijiex ta’ natura kostituzzjonali la fis-sistema legali  Komunitarja u lanqas fis-sistemi legali
         tal-Istati Membri (96). Iktar minn hekk, in-nuqqas ta’ konvinzjoni soda stabbilita fid-dottrina f’dak li jikkonċerna l-eżistenza ta’ tali prinċipju
         ġenerali tad-dritt ġie kkonstatat fil-kuntest tal-analiżi (97). Peress li huwa limitat għall-qasam speċifiku tad-dritt tal-kumpanniji, dan il-prinċipju, għaldaqstant, mhuwiex ta’ natura
         assoluta, fil-kuntest ta’ sistema legali, ħaġa li tikkaratterizza l-prinċipji ġenerali tad-dritt (98).
      
      126. Mill-banda l-oħra, anki jekk kuntrarjament għall-opinjoni li tajt hawnhekk, il-Qorti tal-Ġustizzja tiddeċiedi li kien jeżisti
         tali prinċipju ġenerali tad-dritt, hemm dubji fuq jekk dan jistax ikollu konsegwenza legali daqshekk preċiża li tnibbet id-dritt
         tal-azzjonisti minoritarji biex jagħmlu offerta obbligatorja (99). Fid-dawl tas-separazzjoni tal-funzjonijiet bejn l-istituzzjonijiet tal-Komunità eżistenti fid-dritt Komunitarju, huwa l-leġiżlatur
         Komunitarju biss li għandu jippreskrivi din il-konsegwenza legali; huwa għandu għalhekk jippreċiża l-kundizzjonijiet legali
         tal-istess prinċipju billi jadotta leġiżlazzjoni f’dan ir-rigward (100). Ir-rikonoxximent tad-dritt tal-azzjonisti minoritarji għall-offerta obbligatorja bħala prinċipju ġenerali tad-dritt ma jistax
         ikun konformi mar-rieda tal-leġiżlatur Komunitarju. Dan iwassal effettivament għall-applikazzjoni retroattiva tad-Direttiva 2004/25,
         ħaġa li tkun ukoll tmur kontra r-rekwiżiti taċ-ċertezza legali (101).
      
      127. Il-kunsiderazzjonijiet preċedenti jwassluni biex nikkonkludi li ma jeżistix prinċipju ġenerali ta’ trattament ugwali tal-azzjonisti
         bħala espressjoni speċifika tal-prinċipju ġenerali ta’ ugwaljanza, prinċipju li jkun jipproteġi lill-azzjonisti minoritarji
         f’kumpannija fil-każ li jinkiseb il-kontroll tagħha minn kumpannija oħra billi jagħtihom id-dritt li jassenjaw it-titoli tagħhom
         b’kundizzjonijiet identiċi għal dawk tal-azzjonisti l-oħra kollha.
      
      128. Indipendentement mill-klassifikazzjoni legali tat-trattament ugwali tal-azzjonisti, għandu jiġi kkonstatat li dan ma jistax
         joħloq drittijiet u obbligi ħlief fir-relazzjonijiet bejn il-kumpannija u l-azzjonisti u mhux fir-relazzjonijiet bejn l-azzjonisti (102).
      
      VII – Konklużjoni
      129. Fid-dawl tal-kunsiderazzjonijiet magħmula iktar ’il fuq, jiena nipproponi lill-Qorti tal-Ġustizzja sabiex tirrispondi għad-domandi
         magħmula mill-Cour de Cassation fis-sens li ġej:
      
      1.      Fid-dritt Komunitarju ma jeżisti ebda prinċipju ġenerali tad-dritt li jimponi t-trattament ugwali bejn l-azzjonisti u li jipproteġi
         lill-azzjonisti minoritarji f’kumpannija fis-sens li dawn ikollhom id-dritt, fil-każ li jinkiseb il-kontroll tal-kumpannija,
         li jassenjaw it-titoli tagħhom b’kundizzjonijiet identiċi għal dawk tal-azzjonisti l-oħra.
      
      2.       Prinċipju ġenerali li jirrigwarda t-trattament ugwali tal-azzjonisti jista’ japplika l-iktar għar-relazzjonijiet bejn kumpannija
         u l-azzjonisti tagħha.
      
      1 –	Lingwa oriġinali: il-Ġermaniż.
      
      2 –	Tieni Direttiva tal-Kunsill, tat-13 ta’ Diċembru 1976, dwar il-koordinazzjoni ta’ salvagwardji li, għall-protezzjoni tal-interessi
         ta’ membri u oħrajn, huma meħtieġa mill-Istati Membri ta’ kumpanniji fis-sens tat-tieni paragrafu tal-Artikolu 58 tat-Trattat,
         dwar il-formazzjoni ta’ kumpanniji pubbliċi ta’ responsabbilità limitata u ż-żamma u t-tibdil tal-kapital tagħhom, bil-għan
         li jagħmlu dawn is-salvagwardji ekwivalenti (ĠU Edizzjoni Speċjali bil-Malti, Kapitolu 17, Vol. 1, p. 8 2 1)
      
      3 –	Rakkomandazzjoni tal-Kummissjoni, tal-25 ta’ Lulju 1977, li tikkonċerna kodiċi ta’ kondotta Ewropew dwar it-tranżazzjonijiet
         fuq it-titoli trasferibbli (ĠU L 212, p.37).
      
      4 –	Direttiva tal-Kunsill, tal-5 ta’ Marzu 1979, li tikkoordina l-kondizzjonijiet għall-ammissjoni ta’ titoli għal-listi ta’
         Borża uffiċjali (ĠU L 66, p 21).
      
      5 –	Direttiva tal-Parlament Ewropew u tal-Kunsill, tat-28 ta’ Mejju 2001, fuq l-ammissjoni ta’ titoli għal-listi ta’ stock
         exchange uffiċjali u fuq informazzjoni li għandha tkun ippubblikata fuq dawk it-titoli (ĠU Edizzjoni Speċjali bil-Malti, Kapitolu 6,
         Vol. 4, p. 24 1).
      
      6 –	Direttiva tal-Parlament Ewropew u tal-Kunsill, tal-15 ta’ Diċembru 2004, dwar l-armonizzazzjoni tar-rekwiżiti ta’ trasparenza
         f’dak li għandu x'jaqsam ma’ informazzjoni dwar emittenti li t-titoli tagħhom huma ammessi għall-kummerċ f’suq regolat u li
         temenda d-Direttiva 2001/34/KE (ĠU L 390, p. 38).
      
      7 –	Direttiva tal-Parlament Ewropew u tal-Kunsill, tal-21 ta’ April 2004, fuq offerti ta’ xiri (ĠU Edizzjoni Speċjali bil-Malti,
         Kapitolu 17, Vol. 2, p. 20). 1
      
      8 –	Sentenza tat-22 ta’ Novembru 2005 (C‑144/04, Ġabra p. I‑9981).
      
      9 –	Sentenza tat-12 ta’ Lulju 2001, Jippes et (C‑189/01, Ġabra p. I‑5689).
      
      10 –	Sentenza tat-23 ta’ Novembru 1999, (C‑149/96, Ġabra p. I‑8395).
      
      11 –	Ara, b’mod partikolari, is-sentenzi tas-26 ta’ Jannar 1993, Telemarsicabruzzo et (C-320/90 sa C-322/90, Ġabra p. I-393, punti 6 u 7; tal-14 ta’ Lulju 1998, Safety Hi-Tech (C-284/95, Ġabra p. I 4301, punti 69
         u 70) u Bettati (C-341/95, Ġabra p. I-4355, punti 67 u 68); tal-21 ta’ Settembru 1999, Brentjens’ (C-115/97 sa C-117/97, Ġabra
         p. I-6025, punt 37); tal-11 ta’ Settembru 2003, Altair Chimica (C-207/01, Ġabra p. I-8875, punt 24); tad-9 ta’ Settembru 2004,
         Carbonati Apuani (C-72/03, Ġabra p. I-8027, punt 10), u tat-23 ta’ Marzu 2006, Enirisorse (C-237/04, Ġabra p. I-2843, punt 17).
      
      12 –	Ara, b’mod partikolari, id-digrieti tat-30 ta’ April 1998, Testa u Modesti (C-128/97 u C-137/97, Ġabra p. I-2181, punt 6),
         u tal-11 ta’ Mejju 1999, Anssens (C-325/98, Ġabra p. I-2969, punt 8), u s-sentenzi Altair Chimica (iċċitata iktar ’il fuq
         fin-nota ta’ qiegħ il-paġna 11, punt 25) u Enirisorse (iċċitata iktar ’il fuq fin-nota ta’ qiegħ il-paġna 11, punt 18).
      
      13 –	Fuq il-ġurisdizzjoni li għandha l-Qorti tal-Ġustizzja fir-rigward tal-proċedura biex tippreċiża jew tirriformula d-domandi
         preliminari fil-kuntest tal-proċedura taħt l-Artikolu 234 KE, ara s-sentenza tad-29 ta’ Novembru 1978, Redmond (83/78, Ġabra
         p. 2347, punt 26).
      
      14 –	Skont A. Middecke f’Handbuch des Rechtsschutzes der Europäischen Union, it-tieni edizzjoni, Munich 2003, Artikolu 10, punt 38, p. 225, ma tistax tingħata risposta għal domanda li tkun saret b’mod
         tant astratt li ma tkunx ta’ għajnuna għall-qorti nazzjonali biex issolvi l-kwistjoni li jkollha quddiemha. Madankollu, bil-għan
         li tiġi ppriżervata l-ġurisdizzjoni tal-qorti nazzjonali, lanqas ma għandha tingħata risposta għad-domanda b’mod tant konkret
         li tantiċipa l-applikazzjoni tad-dritt Komunitarju.
      
      15 –	Ara J. Schwarze, European Administrative Law, Lussemburgu 2006, p. 65, u E. Sariyiannidou, Institutional balance and democratic legitimacy in the decision-making process of the EU, Bristol 2006, p. 145.
      
      16 –	Sentenza tas-16 ta’ Lulju 1956, Fédération charbonnière de Belgique vs Haute Autorité (8/55, Ġabra 1955 p. 199, p. 304).
      
      17 –	Sentenza tal-21 ta’ Ġunju 1958, Wirtschaftsvereinigung Eisen- und Stahlindustrie et vs Haute Autorité (13/57, Ġabra p. 261, p. 292).
      
      18 –	Sentenza tat-22 ta’ Marzu 1961, Snupat vs Haute Autorité (42/59 u 49/49, Ġabra p. 101, p.156).
      
      19 –	Sentenza tat-13 ta’ Frar 1979, Hoffmann-La Roche vs Il-Kummissjoni (85/76, Ġabra p. 461, punt 9).
      
      20 –	Sentenza tal-15 ta’ Lulju 1960, Von Lachmüller et vs Il-Kummissjoni (43/59, 45/59 u 48/59, Ġabra p. 933, p. 956).
      
      21 –	Sentenza tat-12 ta’ Lulju 1962, Koninklijke Nederlandsche Hoogovens en Staalfabrieken vs Haute Autorité (14/61, Ġabra p. 485,
         p. 520).
      
      22 –	Sentenza tad-19 ta’ Ottubru 1977, Ruckdeschel et (117/76 u 16/77, Ġabra p. 1753, punt 7).
      
      23 –	T. Tridimas, The General Principles of EU Law, it-tieni edizzjoni, Londra 2006, p. 17 et seq. u 29 et seq, isemmi minn naħa l-funzjoni tal-prinċipji ġenerali tad-dritt Komunitarju li jikkonsisti f’li jimlew l-lakuni, ħaġa li tirriżulta
         mill-fatt li d-dritt Komunitarju huwa sistema legali ġdida u reċenti li titlob li tiġi żviluppata. Barra minn hekk, it-Trattat
         KE huwa trattat qafas li jinvolvi diversi dispożizzjonijiet redatti f’termini ġenerali u kunċetti legali mhux definiti, li
         jħallu lill-Qorti tal-Ġustizzja diskrezzjoni wiesgħa biex tiżviluppa d-dritt. Min-naħa l-oħra, l-awtur isemmi l-funzjoni tal-prinċipji
         bħala għodda għall-interpretazzjoni tad-dritt sussidjarju. K. Lenaerts, P. Van Nuffel, Constitutional Law of the European Union, it-tieni edizzjoni, Londra 2005, punt 17-066, p. 711, jindikaw li l-amministrazzjoni ġeneralment tirrikorri, fil-kuntest
         tal-interpretazzjoni tad-dritt Komunitarju, għall-prinċipji ġenerali tad-dritt, b’mod partikolari meta l-leġiżlazzjoni li
         tkun trid tiġi interpretata ma tkunx ċara jew f’każ ta’ lakuni fil-leġiżlazzjoni.
      
      24 –	F’dan is-sens, J. Schwarze, op cit. (nota ta’ qiegħ il-paġna 15), p. 65.
      
      25 –	Ara M. Schweitzer, W. Hummer, W. Obwexer, Europarecht, p. 65, punti 240 et seq.
      26 –	F’dan is-sens, A.-M Lengauer, Kommentar zum EU- und EG-Vertrag (taħt id-direzzjoni ta’ Heinz Mayer), Vjenna 2004, Artikolu 220, punt 27, p. 65.
      
      27 –	F’dan is-sens, M. Schweitzer, W Hummer, W. Obwexer, op. cit. (nota ta’ qiegħ il-paġna 25), punt 244, p. 66, T. Oppermann, Europarecht, it-tielet edizzjoni, Munich 2005, punt 21, p. 144.
      
      28 –	Skont l-opinjoni ġenerali, il-prinċipji ġenerali tad-dritt għandhom karatteristiċi tad-dritt primarju [ara W. Schroeder,
         EUV/EGV – Kommentar (taħt id-direzzjoni ta’ Rudolf Streinz), Artikolu 249, p. 2159, punt 15]. Il-Qorti tal-Ġustizzja indikat ripetutament li
         l-atti legali tal-istituzzjonijiet Komunitarji għandhom jiġu evalwati fid-dawl tal-prinċipji ġenerali tad-dritt. Ara s-sentenzi
         tat-12 ta’ Novembru 1969, Stauder (29/69, Ġabra p. 419, punt 7), u tat-13 ta’ Diċembru 1979, Hauer (44/79, Ġabra p. 3727,
         punti 14 et seq).
      
      29 –	Ara ukoll, f’dan is-sens, B. Wegener, (taħt id-direzzjoni ta’ Calliess/Ruffert), Kommentar zum EUV/EGV, it-tielet edizzjoni, Munich 2007, Artikolu 220, punt 37, p. 1956, u T. Tridimas, op. cit. (nota ta’ qiegħ il-paġna 23), p. 2 et seq.
      30 –	Ara s-sentenza tad-9 ta’ Awwissu 1994, Il-Ġermanja vs Il-Kunsill (C‑359/92, Ġabra p. I‑3681). Qabel ma dan il-prinċipju
         sar parti mid-dritt pożittiv fit-tielet paragrafu tal-Artikolu 5 KE, il-ġurisprudenza u d-dottrina kienu jqisu b’mod unanimu
         li l-użu tal-kompetenzi Komunitarji kien suġġett għall-kundizzjoni tal-proporzjonalità [ara G. Lienbacher, EU-Kommentar (taħt id-direzzjoni ta’ Jürgen Schwarze), l-ewwel edizzjoni, Baden-Baden 2000, Artikolu 5 KE, punt 36, p. 270].
      
      31 –	Ara s-sentenza tal-10 ta’ Lulju 1980, Il-Kummissjoni vs Ir-Renju Unit (32/79, Ġabra p. 2403).
      
      32 –	Ara s-sentenza tas-6 ta’ Marzu 2001, Dunnett et vs BEI (T-192/99, Ġabra p. II-813).
      
      33 –	Ara s-sentenza tas-6 ta’ Lulju 2000, ATB et (C-402/98, Ġabra p. I-5501).
      
      34 –	Ara s-sentenza tat-13 ta’ Frar 1969, Wilhelm et (14/68, Ġabra  p. 1).
      
      35 –	Ara s-sentenza tal-4 ta’ Lulju 1963, Alvis vs Il-Kunsill (32/62, Ġabra p. 99).
      
      36 –	Ara s-sentenzi tal-14 ta’ Lulju 1972, Cassella Farbwerke Mainkur vs Il-Kummissjoni (55/69, Ġabra p. 887); tat-28 ta’ Mejju 1980,
         Kuhner vs Il-Kummissjoni (33/79 u 75/79, Ġabra p. 1677); tad-29 ta’ Ġunju 1994, Fiskano vs Il-Kummissjoni (C‑135/92, Ġabra
         p. I‑2885); tal-24 ta’ Ottubru 1996, Il-Kummissjoni vs Lisrestal et (C‑32/95 P, Ġabra p. I‑5373, punt 21); tal-21 ta’ Settembru 2000, Mediocurso vs Il-Kummissjoni (C‑462/98 P, Ġabra p. I‑7183,
         punt 36); tat-12 ta’ Diċembru 2002, Cipriani (C‑395/00, Ġabra p. I‑11877, punt 51); tat-13 ta’ Settembru 2007, Land Oberösterreich
         u L-Awstrija vs Il-Kummissjoni (C‑439/05 P u C‑454/05 P, Ġabra p. I‑7141), u tat-18 ta’ Diċembru 2008, Sopropé (C‑349/07,
         Ġabra p. I-10369, punti 36 u 37).
      
      37 –	Ara s-sentenza tal-25 ta’ Ottubru 1978, Koninklijke Scholten-Honig u De Bijenkorf (125/77, Ġabra p. 1991). 
      
      38 –	Ara s-sentenza tal-21 ta’ Novembru 1991, Technische Universität München (C‑269/90, Ġabra p. I‑5469).
      
      39 –	Ara s-sentenza tal-14 ta’ Frar 1978, IFG vs Il-Kummissjoni (68/77, Ġabra p. 353).
      
      40 –	Ara s-sentenza tal-25 ta’ Mejju 2004, Distilleria Palma vs Il-Kummissjoni (T-154/01, Ġabra p. II 1493, punt 45).
      
      41 –	Ara s-sentenza tal-Qorti tal-Prim’Istanza tal-21 ta’ Settembru 2005, Yusuf u Al Barakaat International Foundation vs Il-Kunsill
         u Il-Kummissjoni (T-306/01, Ġabra p. II 3533, punt 277).
      
      42 –	Ara s-sentenza tat-18 ta’ Marzu 1980, Ferriera Valsabbia et vs Il-Kummissjoni (154/78, 205/78, 206/78, 226/78 sa 228/78, 263/78, 264/78, 31/79, 39/79, 83/79 u 85/79, Ġabra p. 907).
      
      43 –	Ara s-sentenza Kuhner (iċċitata iktar ’il fuq fin-nota ta’ qiegħ il-paġna 36). 
      
      44 –	Ara s-sentenza tal-5 ta’ Mejju 1981, Il-Kummissjoni vs Ir-Renju Unit (804/79, Ġabra p. 1045).
      
      45 –	Ara s-sentenza tat-30 ta’ Marzu 1995, Il-Parlament vs Il-Kunsill (C 65/93, Ġabra p. I-643, punt 21)
      
      46 –	Ara s-sentenza tas-17 ta’ Jannar 1984, VBVB u VBBB vs Il-Kummissjoni (43/82 u 63/82, Ġabra p. 19)
      
      47 –	Ara s-sentenza tal-15 ta’ Diċembru 1995, Bosman (C-415/93, Ġabra p. I-4921).
      
      48 –	Ara s-sentenza tat-12 ta’ Lulju 1984, Prodest (237/83, Ġabra 1984 p. 3153).
      
      49 –	Ara s-sentenza tal-15 ta’ Ġunju 1978, Defrenne (149/77, Ġabra p. 1365).
      
      50 –	Ara s-sentenza tat-3 ta’ Ottubru 2006, Cadman (C-17/05, Ġabra p. I 9583, punt 28); tas-26 ta’ Ġunju 2001, Brunnhofer (C-381/99,
         Ġabra p. I-4961, punt 28), u tas-17 ta’ Settembru 2002, Lawrence et (C-320/00, Ġabra p. I-7325, punt 12). Din id-dikjarazzjoni tintuża, b’xi varjazzjonijiet żgħar, fil-ġurisprudenza kollha
         tal-Qorti tal-Ġustizzja u, apparentement, intużat għall-ewwel darba fis-sentenza Rückdeschel et (iċċitata iktar ’il fuq fin-nota ta’ qiegħ il-paġna 22, punt 7)
      
      51 –	F’dan is-sens, J. Basedow, “Der Grundsatz der Nichtdiskriminierung im europäischen Privatrecht”, Zeitschrift für Europäisches Privatrecht, 2008, p. 230, p. 244. Fil-fehma tiegħu, il-prinċipju ġenerali tan-nondiskriminazzjoni (jew il-prinċipju ġenerali ta’ ugwaljanza)
         ma jistax jingħata portata operattiva awtonoma fid-dritt privat Ewropew. Ir-rwol tiegħu huwa dak ta’ prinċipju ermenewtiku
         li jiffaċilita l-komprensjoni tad-dritt pożittiv filwaqt li jippermettilna nqisu l-atti legali fil-kuntest tagħhom u li nivverifikaw
         il-koerenza sistematika tagħhom. L-awtur isostni li m’għandux kontenut leġiżlattiv tiegħu stess. P. Mazière, Le principe d’égalité en droit privé, Aix-en-Provence 2003, p. 429 et seq, iqajjem dubju fuq l-eżistenza ta’ prinċipju ġenerali ta’ ugwaljanza fid-dritt privat. L-awtur jesprimi ruħu f’termini mimlijin
         kritika fuq it-tentattiv li jiġi introdott il-prinċipju ta’ ugwaljanza fid-dritt privat.
      
      52 –	OECD – Prinċipji ta’ corporate governance - 2004, Pariġi 2004, p. 20.
      
      53 –	Ibid. 
      
      54 –	Ibid., p. 44. 
      
      55 –	Dan ma jirriżultax mir-Regolament tal-Kunsill (KE) Nru 2157/2001, tat-8 ta’ Ottubru 2001, dwar l-Istatut ta’ Kumpannija
         Ewropea (SE) (ĠU Edizzjoni Speċjali bil-Malti, Kapitolu 6, Vol. 4, p. 251 2), li daħal fis-seħħ fit-8 ta’ Ottubru 2004. Dan
         ir-regolament ċertament li ma jipprevedix espressament l-ugwaljanza tal-azzjonisti, iżda jiftaħ il-possibbiltà lill-Istati
         Membri li jadottaw dispożizzjonijiet li jipproteġu lill-azzjonisti minoritarji.
      
      56 –	Direttiva tal-Parlament Ewropew u tal-Kunsill tal-11 ta’ Lulju 2007 (ĠU L 184, p.17).
      
      57 –	In-natura mhux vinkolanti tar-rakkomandazzjonijiet u tal-opinjonijiet ċertament ma tfissirx li huma kompletament irrilevanti
         mill-aspett legali [f’dan is-sens, M. Ruffert (taħt id-direzzjoni ta’ Calliess/Ruffert), op. cit. (nota ta’ qiegħ il-paġna 29), punt 126, p. 2165]. Skont il-ġurisprudenza tal-Qorti tal-Ġustizzja, għalkemm ir-rakkomandazzjonijiet
         ma jorbtux u ma jistgħux jagħtu lill-individwi drittijiet li huma jistgħu jinvokaw quddiem il-qrati nazzjonali, l-istess qrati
         nazzjonali huma marbutin, madankollu, li joħduhom inkunsiderazzjoni għas-soluzzjoni tal-kawżi li jkollhom quddiemhom. L-istess
         japplika fil-kuntest tal-interpretazzjoni tad-dispożizzjonijiet nazzjonali li jimplementaw id-dritt Komunitarju jew li jikkumplimentaw
         id-dispożizzjonijiet vinkolanti tad-dritt Komunitarju (ara s-sentenzi tal-15 ta’ Ġunju 1976, Frecassetti, 113/75, Ġabra p. 983;
         tad-9 ta’ Ġunju 1977, Ufficio van Ameyde, 90/76, Ġabra p. 1091; tat-13 ta’ Diċembru 1989, Grimaldi, C-322/88, Ġabra p. 4407,
         punt 9, u tal-21 ta’ Jannar 1993, Deutsche Shell, C-188/91, Ġabra p. I 363, punt 18).
      
      58 –	T. Tridimas, op. cit. (nota ta’ qiegħ il-paġna 23), p. 1, iqajjem il-kwistjoni tad-distinzjoni bejn prinċipju ġenerali tad-dritt u regola speċifika.
         Fil-fehma tiegħu, l-ewwel kriterju ta’ distinzjoni huwa l-applikazzjoni ġenerali tal-prinċipju, fejn “ġenerali” tfisser li
         l-prinċipju għandu jkollu ċertu grad ta’ astrazzjoni. It-tieni kriterju huwa r-rilevanza ta’ dan il-prinċipju fil-kuntest
         ta’ sistema legali.
      
      59 –	F’dan is-sens, ara wkoll, D. Verse, Der Gleichbehandlungsgrundsatz im Recht der Kapitalgesellschaften, Tübingen 2006, li jitkellem fuq prinċipju ċentrali tad-dritt tal-kumpanniji.
      
      60 –	F’dan is-sens, D. Verse, op. cit. (in-nota ta’ qiegħ il-paġna 59), p. 557. C. Mehringer, Das allgemeine kapitalmarktrechtliche Gleichbehandlungsgrundsatz, Baden-Baden 2007, p. 239, isostni wkoll li fid-dritt tas-swieq tal-kapital, jeżisti prinċipju ġenerali ta’ trattament ugwali
         li jibbenefikaw minnu l-investituri.
      
      61 –	S. Grundmann, Europäisches Gesellschaftsrecht, Heidelberg 2004, p. 145.
      
      62 –	Y. De Cordt, L’égalité entre actionnaires, Brussell 2004, p. 937.
      
      63 –	Ara A. Hütte, Der Gleichbehandlungsgrundsatz im deutschen und französischen Recht der Personengesellschaften, Aix-la-Chapelle 2003, p. 180. Skont C. Mehringer, op. cit. (nota ta’ qiegħ il-paġna 60), p. 241, il-prinċipju ta’ ugwaljanza fid-dritt tas-swieq tal-kapital huwa bbażat, mill-aspett
         tat-teorija tad-dritt, fuq il-kunċett ta’ ekwità.
      
      64 –	Y. De Cordt, op. cit. (nota ta’ qiegħ il-paġna 62), p. 937.
      
      65 –	F’dan is-sens, Y. De Cordt, op. cit. (nota ta’ qiegħ il-paġna 62), p. 937; C. Mehringer, op. cit. (nota ta’ qiegħ il-paġna 60), p. 18, ifakkar min-naħa tiegħu li l-prinċipji mhumiex regoli u għaldaqstant, bħala regola,
         mhux direttament applikabbli. Dejjem ikun hemm il-bżonn li tiġi invokata regola legali li tkun tista’ tiġi interpretata, jew
         kunċett bħala l-punt tat-tluq; D. Verse, op. cit. (nota ta’ qiegħ il-paġna 59), p. 96, jistenna li l-Qorti tal-Ġustizzja, fil-futur, tipprovdi gwidi ġenerali, li jmorru lil
         hinn minn xi każ partikolari, sabiex tikkonkretizza l-obbligu ta’ trattament ugwali.
      
      66 –	Dawn jistgħu jiġu kkonsultati fuq is-sit internet tad-Direttorat Ġenerali tas-suq intern tal-Kummissjoni Ewropea (http://ec.europa.eu/internal_market/company/modern/index_en.htm).
      
      67 –	Ara r-rapport Winter I, Kapitolu I (“Ugwaljanza tal-kundizzjonijiet għall-parteċipazzjoni fil-qasam tal-offerti pubbliċi
         tal-akkwist”), p. 19, 20.
      
      68 –	Ara r-rapport Winter I, Kapitolu II (“Il-prezz raġjonevoli li għandu jitħallas f’każ ta’ offerta obbligatorja”), p. 49.
      
      69 –	Ara p. 33 et seq tal-osservazzjonijiet ta’ Audiolux.
      
      70 –	Ara l-punt 87 ta’ dawn il-konklużjonijiet.
      
      71 –	Fil-fatt, jirriżulta mill-Artikolu 22 tad-Direttiva 2004/25 li din id-direttiva daħlet fis-seħħ fl-20 ġurnata wara d-data
         tal-pubblikazzjoni tagħha fil-Ġurnal Uffiċjali tal-Unjoni Ewropea, jiġiferi fit-22 ta’ Mejju 2004. Barra minn hekk, l-Artikolu 21(1)
         jindika li l-Istati Membri kellhom jimplementaw il-liġijiet, ir-regolamenti u d-dispożizzjonijiet amministrattivi neċessarji
         biex jikkonformaw mad-direttiva mhux iktar tard mill-20 ta’ Mejju 2006.
      
      72 –	Is-separazzjoni tal-poteri huwa prinċipju ta’ organizzazzjoni fundamentali tal-parti l-kbira tal-kostituzzjonijiet demokratiċi
         moderni li jmur lura għall-insenjamenti ta’ Thomas Locke (1632-1704), Charles de Montesquieu (1689-1755) u Emmanuel Kant (1724-1804)
         u li huwa kriterju kostituttiv ta’ stat tad-dritt. Bis-saħħa tas-separazzjoni tal-poteri, il-poter politiku tal-Istat jinqasam
         f’diversi funzjonijiet. Il-kontrolli reċiproċi eżerċitati mid-diversi poteri huma intiżi li jtaffu l-poter statali. Tradizzjonalment,
         kien hemm il-poter leġiżlattiv, eżekuttiv u ġudizzjarju. Montesquieu kien ikkonstata b’hekk fl-opra tiegħu “De l’esprit des lois” li ħareġ fl-1748: “Meta, fl-istess persuna jew fl-istess korp ta’ maġistratura, il-poter leġiżlattiv jingħaqad mal-poter
         eżekuttiv, ma jkunx hemm libertà, peress li jista’ jkun maħsub li l-istess monarka jew l-istess senat joħorġu liġijiet tiranniċi
         biex jeżegwuhom tirannikament. Ma jkunx hemm libertà jekk il-poter ġudizzjarju ma jkunx separat mill-poter leġiżlattiv u dak
         eżekuttiv. Jekk il-poter ġudizzjarju jkun magħqud ma’ dak leġiżlattiv, il-poter fuq il-ħajja u l-libertà taċ-ċittadini jkun
         arbitrarju: peress li l-qorti tkun il-leġiżlatur. Jekk huwa jkun magħqud mal-poter eżekuttiv, il-qorti jista’ jkollha l-forza
         ta’ oppressur. Kollox jintilef jekk l-istess persuna, jew l-istess korp ta’ mexxejja, jew l-istess nobbli, jew l-istess poplu,
         jeżerċita dawn it-tliet poteri: dak li joħroġ il-liġijiet, dak li jeżegwixxi r-riżoluzzjonijiet pubbliċi, u dak li jiġġudika
         r-reati jew il-kawżi bejn l-individwi”.
      
      73 –	F’dan is-sens, M. Schweitzer, W. Hummer, W. Obwexer, op. cit. (nota ta’ qiegħ il-paġna 25), p. 178, punt 653; E. Sariyiannidou, op. cit. (nota ta’ qiegħ il-paġna 15), p. 122, jitkellem ukoll fuq is-“separazzjoni tal-funzjonijiet”. Skont T. Oppermann, op. cit. (nota ta’ qiegħ il-paġna 27), Artikolu 5, punt 5, p 80, fil-Komunità Ewropea, is-separazzjoni tal-poteri statali bejn dak
         leġiżlattiv, eżekuttiv u ġudizzjarju ħadet il-forma ta’ bilanċ istituzzjonali speċifiku bejn l-istituzzjonijiet Komunitarji.
         It-tqassim tal-kompiti bejn il-Parlament, il-Kunsill u l-Kummissjoni, b’mod partikolari, huwa differenti minn dak li jseħħ
         fuq livell statali. Jeżistu wkoll kontrolli reċiproċi u bilanċ ta’ poteri (“checks and balances”) fil-Komunità Ewropea. Il-bilanċ
         istituzzjonali jirrifletti l-prinċipju fundamentali tal-istat tad-dritt. Dan jimplika li kull istituzzjoni teżerċita l-kompetenzi
         tagħha b’rispett għal dawk tal-oħrajn u li kull nuqqas fir-rigward ta’ din ir-regola jista’ jiġi ssanzjonat mill-Qorti tal-Ġustizzja.
      
      74 –	Sentenzi tat-13 ta’ Ġunju 1958, Meroni vs Haute Autorité (9/56, Ġabra p. 9 u 11/56, Ġabra p. 51).
      
      75 –	Ara s-sentenzi tas-17 ta’ Diċembru 1970, Köster, Berodt & Co. (25/70, Ġabra p. 1161, punt 9), u Il-Parlament vs Il-Kunsill
         (iċċitata iktar ’il fuq fin-nota ta’ qiegħ il-paġna 45, punt 21).
      
      76 –	Sentenza tat-22 ta’ Mejju 1990, Il-Parlament vs Il-Kunsill (C‑70/88, Ġabra p. I‑2041, punti 21 u 22).
      
      77 –	Sentenza Il-Parlament vs Il-Kunsill (iċċitata iktar ’il fuq fin-nota ta’ qiegħ il-paġna 76, punt 23). 
      
      78 –	E. Sariyiannidou,  op. cit. (nota ta’ qiegħ il-paġna 15), p. 137, isostni li l-Artikolu 220 KE jagħti b’mod definittiv lill-Qorti tal-Ġustizzja l-ġurisdizzjoni
         li tiddetermina dak li hu d-“dritt”, u l-ġurisdizzjoni tagħha f’dan ir-rigward mhijiex limitata b’mod ċar. Fil-kuntest tal-iżvilupp
         tal-prinċipji ġenerali tad-dritt, il-Qorti tal-Ġustizzja għamlet użu sew mill-ġurisdizzjoni tagħha li tiżviluppa d-dritt.
         L-awtur jemmen li dan ma jġibx ir-riskju li jċajpar id-differenzi bejn l-attività ġudizzjarja u l-attività politika.
      
      79 –	F’dan is-sens, J.-V. Louis, L’ordre juridique communautaire, is-sitt edizzjoni, Brussell/Lussemburgu 1993, p. 119, 120. Skont l-awtur, il-Qorti tal-Ġustizzja ma tistax tisfrutta l-preżenza
         ta’ lakuna tad-dritt Komunitarju biex tissostitwixxi ruħha flok il-leġiżlatur Komunitarju. Min-naħa l-oħra, hija għandha żżomm
         lura kemm meħtieġ (“judicial self-restraint”).
      
      80 –	Ara s-sentenza tal-Qorti tal-Prim’Istanza tas-6 ta’ Ottubru 2005, Sumitomo Chemical u Sumika Fine Chemicals vs Il-Kummissjoni
         (T-22/02 u T-23/02, Ġabra p. II-4065, punti 82 et seq.). Il-Qorti tal-Prim’Istanza, f’din is-sentenza, irrikonoxxiet il-kompetenza tal-leġiżlatur Komunitarju biex jistabbilixxi
         termini ta’ preskrizzjoni. Fil-fehma tal-Qorti tal-Prim’Istanza, il-kwistjoni ta’ kif u meta għandha tintuża l-preskrizzjoni
         tirriżulta konsegwentement minn eżerċizzju ta’ bilanċ bejn il-ħtiġijiet taċ-ċertezza legali u dawk tal-legalità skont iċ-ċirkustanzi
         storiċi u soċjali li jipprevalu fis-soċjetà fi żmien partikolari. Għal din ir-raġuni, l-għażla hija f’idejn il-leġiżlatur
         biss. Ara s-sentenza tal-Qorti tal-Ġustizzja tal-31 ta’ Mejju 2001, D u L-Iżvezja vs Il-Kunsill (C-122/99 P u C-125/99 P,
         Ġabra p. I-4319, punti 37 et seq.). F’din is-sentenza, il-Qorti tal-Ġustizzja kkonstatat li l-qorti Komunitarja ma tistax tinterpreta r-Regolamenti tal-Persunal
         tal-Komunitajiet Ewropej b’mod li sitwazzjonijiet legali differenti miż-żwieġ, bħalma hija l-koabitazzjoni rreġistrata, jiġu
         ttrattati bl-istess mod bħaż-żwieġ. Huwa biss l-obbligu tal-leġiżlatur li jadotta, jekk ikun il-każ, miżuri li jistgħu jaffettwaw
         din is-sitwazzjoni, pereżempju billi jiġu emendati t-termini tar-Regolamenti. Ara wkoll is-sentenzi tal-Qorti tal-Ġustizzja
         tas-7 ta’ Jannar 2004, K. B. (C‑117/01, Ġabra p. I‑541, punt 28); tat-2 ta’ Ottubru 2003, International Power et vs NALOO (C‑172/01 P, C‑175/01 P, C‑176/01 P u C‑180/01 P, Ġabra p. I‑11421, punt 106), u tal-24 ta’ Settembru 2002, Falck
         u Acciaierie di Bolzano vs Il-Kummissjoni (C‑74/00 P u C‑75/00 P, Ġabra p. I‑7869, punt 139).
      
      81 –	Ara l-punti 39 sa 45 tal-osservazzjonijiet tar-Repubblika Irlandiża.
      
      82 –	Ara l-punt 68 ta’ dawn il-konklużjonijiet.
      
      83 –	Sentenza tas-26 ta’ April 2005, “Goed Wonen” (C‑376/02, Ġabra p. I‑3445, punt 32).
      
      84 –	Sentenza tal-Qorti tal-Ġustizzja tal-15 ta’ Frar 1996, Duff et (C‑63/93, Ġabra p. I‑569, punt 20), u s-sentenza tal-Qorti tal-Prim’Istanza tal-31 ta’ Jannar 2002, Hult vs Il-Kummissjoni
         (T‑206/00, ĠabraFP p. I‑A‑19 u II‑81, punt 38).
      
      85 –	Ara, f’dan is-sens, is-sentenzi tal-11 ta’ Lulju 1991, Crispoltoni (C-368/89, Ġabra p. I-3695, punt 17); tad-29 ta’ April 2004,
         Gemeente Leusden u Holin Groep (C-487/01 u C‑7/02, Ġabra p. 5337, punt 59), u “Goed Wonen” (iċċitata iktar ’il fuq fin-nota
         ta’ qiegħ il-paġna 83, punt 33); ara wkoll is-sentenza tal-Qorti Ewropea tad-Drittijiet tal-Bniedem, National & Provincial
         Building Society vs Ir-Renju Unit, tat-23 ta’ Ottubru 1997, Ġabra ta’ sentenzi u deċiżjonijiet 1997‑VII, § 80.
      
      86 –	Sentenza Mangold (iċċitata iktar ’il fuq fin-nota ta’ qiegħ il-paġna 8, punti 74 u 75).
      
      87 –	Jiena diġà semmejt il-kontenut leġiżlattiv pjuttost vag tal-Artikolu 42 tad-Direttiva 77/91 fil-punt 60 tal-konklużjonijiet
         tiegħi tal-4 ta’ Settembru 2008 fil-kawża Il-Kummissjoni vs Spanja (sentenza tat-18 ta’ Diċembru 2008, C-338/06, Ġabra p,
         I‑10139)).
      
      88 –	A. Hütte, op. cit. (nota ta’ qiegħ il-paġna 63), p. 71, 82; Y. De Cordt, op. cit. (nota ta’ qiegħ il-paġna 62), p. 255, 259; D. Verse, op. cit. (nota ta’ qiegħ il-paġna 59), p. 562. U. Hüffer, Kommentar zum Aktiengesetz, il-ħames edizzjoni, Munich 2002, Artikolu 53a, punt 4, p. 250.
      
      89 –	A. Hütte, op. cit. (nota ta’ qiegħ il-paġna 63), p. 72.
      
      90 –	F’dan is-sens, T. Tridimas, op. cit. (nota ta’ qiegħ il-paġna 23), p. 36, 44.
      
      91 –	Ibid, p. 47.
      
      92 –	Ara, pereżempju, id-Direttiva tal-Kunsill 2000/43/KE, tad-29 ta’ Ġunju 2000, li timplimenta l-prinċipju tat-trattament
         ugwali bejn il-persuni irrispettivament mill-oriġini tar-razza jew etniċità (ĠU Edizzjoni Speċjali bil-Malti, Kapitolu 15,
         Vol, 8, p. 311 1 2), id-Direttiva tal-Kunsill 2000/78/KE, tas-27 ta’ Novembru 2000, li tistabbilixxi qafas ġenerali għall-ugwaljanza
         fit-trattament fl-impjieg u fix-xogħol (ĠU Edizzjoni Speċjali bil-Malti, Kapitolu 5, Vol. 4, p. 79 3 1) u d-Direttiva 95/46/KE
         tal-Parlament Ewropew u tal-Kunsill, tal-24 ta’ Ottubru 1995, dwar il-protezzjoni ta’ individwi fir-rigward tal-ipproċessar
         ta’ data personali u dwar il-moviment liberu ta’ dik id-data (ĠU Edizzjoni Speċjali bil-Malti, Kapitolu 13, Vol. 15, p. 355 2 3).
      
      93 –	Il-Qorti tal-Ġustizzja ddikjarat f’ġurisprudenza stabbilita li l-prinċipju ta’ ċertezza legali jipprekludi li d-direttivi
         jkunu jistgħu joħolqu obbligi fuq l-individwi. Direttiva ma tistax, għalhekk, tiġi invokata bħala tali minn individwu (ara
         s-sentenzi tas-26 ta’ Frar 1986, Marshall, 152/84, Ġabra p. 723, punt 48; tal-14 ta’ Lulju 1994, Faccini Dori, C-91/92, Ġabra
         p. I‑3325, punt 20, u tas-7 ta’ Jannar 2004, Wells, C-201/02, Ġabra p. I-723, punt 56).
      
      94 –	L-istess japplika, b’mod partikolari, għall-Artikolu 141 KE f’dak li jikkonċerna l-prinċipju ta’ ugwaljanza fil-pagi bejn
         ħaddiema maskili u ħaddiema femminili għall-istess xogħol jew għal xogħol tal-istess valur. Il-Qorti tal-Ġustizzja stabbilixxiet
         fil-ġurisprudenza tagħha li l-projbizzjoni tad-diskriminazzjoni abbażi tan-nazzjonalità, preskritta fl-Artikoli 12, 39 u 49
         KE, tapplika wkoll għar-relazzjonijiet bejn persuni privati (ara s-sentenzi tat-12 ta’ Diċembru 1974, Walrave u Koch, 36/74,
         Ġabra p. 1405; tat-8 ta’ April 1976, Defrenne, 43/75, Ġabra p. 455; Bosman, iċċitata iktar ’il fuq fin-nota ta’ qiegħ il-paġna 47,
         u tas-6 ta’ Ġunju 2000, Angonese, C-281/98, Ġabra p. I-4139, punt 36).
      
      95 –	F’dan is-sens, U. Preis, “Verbot der Altersdiskriminierung als Gemeinschaftsgrundrecht”“, Neue Zeitschrift für Arbeitsrecht, nru 8, 2006, p. 402.
      
      96 –	Ara l-punti 87 u 88 ta’ dawn il-konklużjonijiet.
      
      97 –	Ara l-punti 89 sa 93 ta’ dawn il-konklużjonijiet.
      
      98 –	Ara l-punt 94 ta’ dawn il-konklużjonijiet.
      
      99 –	Ara l-punt 98 ta’ dawn il-konklużjonijiet.
      
      100 –	Ara l-punti 103 sa 109 ta’ dawn il-konklużjonijiet.
      
      101 –	Ara l-punti 111 sa 112 ta’ dawn il-konklużjonijiet.
      
      102 –	Ara l-punti 117 sa 123 ta’ dawn il-konklużjonijiet.